Falsafah, Sejarah dan Quran

Pada penulisan kali ini, kita akan cuba merungkai dua disiplin ilmu yang lebih kritis, iaitu falsafah dan sejarah. Kedua ilmu ini dilihat seolah bersaing seiring zaman. Hinggakan seorang sarjana Barat menyifatkan bahawa apabila bidang falsafah diberi perhatian, sejarah mula dipinggirkan.

Walhal hakikat keduanya saling berinteraksi merentas zaman. Falsafah, dengan ideanya yang tersendiri sentiasa punyai cara untuk mendapat tempat di hati masyarakat, walaupun pada awal ia diperkenalkan mendapat tentangan yang tidak kurang hebatnya.

Menurut catitan sejarah, falsafah telah bermula semenjak 3000 tahun yang lalu di Barat. Yang memperlihatkan kepada kita lahirnya beberapa tokoh filsuf Greek dan Yunani antaranya, Socrates (470 SM-399 SM), Plato (424 SM-347 SM), Aristotle (384-322 SM), Pascal (1623-1662 SM) dan ramai lagi. Mereka dilihat sebagai figura yang terkehadapan dalam disiplin ilmu ini merungkai beberapa persoalan besar serta permasalahan yang berlaku pada zaman mereka.

Tidak terkecuali, Tamadun Islam juga memaparkan kepada kita babak perkembangan ilmu falsafah, iaitu pada 800 tahun yang dahulu sekitar pada Zaman Abbasiyah. Perkembangan yang berlaku seiring apa yang disebut sebagai Zaman Keemasan. Ini adalah tempoh perkembangan ilmu berlaku dengan sangat pesat. Lantas, ilmu falsafah mula diberi perhatian dan mendapat tempat dalam agama Islam. Persoalannya, apakah sebenarnya ilmu falsafah ini sehinggakan ia dianggap sebagai salah satu disiplin ilmu yang tinggi?

Falsafah dari segi bahasanya datang daripada bahasa Greek, iaitu philo dan sophia. Philo bermaksud cinta dan suka, manakala sophia pula membawa erti hikmah (wisdom). Jadi, ia membentuk sebuah terma cintakan hikmah. Perkataan ini telah diciptakan oleh seorang tokoh Greek iaitu Phytagoras (570-495 SM).

Secara mudahnya, falsafah ialah suatu kaedah memaksimakan akal atau pancaindera atau kombinasi keduanya sekali atas maksud untuk mendapatkan kebenaran sesuatu perkara. Walau bagaimanapun, falsafah dilihat telah menyebabkan manusia menyimpang dari sudut berfikir.

Hingga berfikir telah membina kontradik dalam hidup beraqidah umat islam. Impaknya lahir satu mazhab baru yang dianggap menyimpang kerana keterlaluan dalam bergantung kepada akal iaitu fahaman muktazilah. Impaknya, beberapa ulama’ besar mengharamkan falsafah dengan asbab mafsadah yang datang daripadanya, antaranya Imam an-Nawawi Rahimahullahi Taala.

Namun, sejarah menampakkan kepada kita betapa falsafah banyak membantu dalam perkembangan analitik dan berfikir manusia. Falsafah seolah mengajarkan kepada kita, untuk punyai prinsip kepada sesuatu perkara. Lantas, kenapa seolah falsafah dilihat menjadi kontradik dengan  sejarah?

Sejarah, kata Ibn Khaldun merupakan sebuah pencerahan tentang sebab dan asal-usul segala sesuatu sekadar pengetahuan mendasar tentang bagaimana dan mengapa peristiwa-peristiwa itu terjadi. Tambah Ibn Khaldun, memetik daripada kitab agungnya, Al-Muqaddimah sejarah itu memiliki dua sisi.

Sisi luaran menurut Ibn Khaldun adalah rakaman perputaran masa dan pergantian kekuasaan yang terjadi pada masa lampau, sedang dari sisi dalam adalah sebuah kajian yang mendalam dan penalaran kritis serta usaha cermat bagi mencari sebuah kebenaran. Ibn Khaldun juga melalui teras Ilmu Sejarah sebagai satu bentuk kajian yang digagaskannya menerangkan bahawa sejarah ini berkenaan kajian terhadap kritikan sosial apa yang berlaku pada masyarakat lampau.

Adakah keduanya bersifat kontradik? Bahkan sebenarnya keduanya saling memerlukan. Asas kepada ilmu falsafah adalah memaksimakan penggunaan akal dan pancaindera, sedang sejarah pula tentang bagaimana kita membelek dan membaca peristiwa untuk mengenal sikap dan sosial masyarakat.

Kita takkan mampu mengenali falsafah tanpa melalui sejarah. Sejarah berkenaan falsafah perlu dirungkai untuk perhalusi sesuatu falsafah yang terbina. Historical analyzing dapat membebaskan kita daripada ‘tertangkap’ oleh sebilangan falsafah-falsafah yang membawa mafsadah. Kerana masalah utama kepada menegakkan suatu falsafah yang merosak itu ialah keran tidak mengkaji sejarahnya. Lantas, keduanya dilihat melengkapkan dan seimbang

Tapi bagaimana untuk kekalkan keseimbangan antara keduanya? Iaitu dengan merujuk kepada sebuah kitab dari langit, yakni Al-Quran. Quran yang bersifat dan berfungsi seperti “waze” dan “google maps” untuk memandu kita menelusuri dua disiplin ilmu ini. Bagaimana?

Dengan cara kita melakukan pembacaan dan penelitian yang mendalam, atau disebut sebagai tadabbur. Tanpa tadabbur, kita takkan temui elemen falsafah di dalam Quran. Tanpa tadabbur, kita hanya akan melihat elemen sejarah di dalam Quran sebagai hanya sebuah kisah. Betapa Quran itu meraikan segala cabang ilmu yang ada di atas muka bumi. Betapa Quran memberikan perhatian yang tidak kurang besarnya kepada dua disiplin ilmu ini.

Pentakwilan daripada ayat “فسيروا فى الأرض” sudah membawa kepada perlunya melihat sejarah kehidupan manusia yang berlaku. Supaya kita merenung kefasadan mereka yang terlalu mengangkat falsafah tanpa berpandu kepada sumber wahyu.

Maka, jelas Quran mengajarkan kita untuk sentiasa menjadi seimbang, tanpa mengabaikan mana-mana disiplin ilmu antara sejarah dan falsafah. Bahkan Quran juga menjadi pemandu arah bagi mendalami dua disiplin ilmu ini. Kerana seharusnya dengan pemanfaatan daripada pengunaan akal dan merenung sejarah, menyebabkan kita semakin hidup bertuhan, bukan sebaliknya.

Fakhrul Islam
Mahasiswa Tahun 2 Jabatan Sejarah & Tamadun Islam,
Akademi Pengajian Islam Universiti Malaya


Allahyarham Sarjan Rosdi Anggota MALBATT V Dalam Kenangan

Sempena bulan kemerdekaan yang sedang kita raikan, marilah kita sama-sama memperingati perjuangan pejuang-pejuang negara yang pernah menumpahkan darah demi negara tercinta.

Tarikh 23 Ogos 2013 takkan boleh dilupakan sebilangan anggota ATM yang pernah ditugaskan menjadi pengaman di bumi Lubnan di bawah panji-panji PBB pada tahun 2013.

Ketumbukan Malaysian Battalion 5 (MALBATT V) yang menjadi pasukan pengaman di kawasan Kawkaba dan Tibnin ketika itu telah ditugaskan untuk perpindahan kem MALBATT yang akan diambil alih oleh INDBATT (India Battalion). Antara tugasan pada masa itu ialah memindahkan kenderaan dalam pembaikan yang berada di kem lama menggunakan kenderaan kembalik. Penugasan ini diuruskan oleh elemen Jurutera Letrik Jentera Diraja (JLJ) yang bertanggungjawab dari segi hal ehwal pembaikan dan senggaraan aset ketenteraan ATM di sana.

Antara kenderaan yang perlu ditunda pada masa itu ialah RPZ Condor. Kembalik jenis B jenama Volvo yang dipandu oleh LKpl Nur Syahied dan pengiring LKpl Mohamad Aizuwan dan Allahyarham Sjn Rosdi Mohamad Zan sebagai ketua kereta telah menunda kenderaan Condor tersebut dari Kawkaba ke Tibnin bersama-sama kenderaan lain dalam konvoi pergerakan yang perlu melalui jalan bukit bukau dan cerun di sepanjang perjalanan.

Setibanya di kawasan Houla, konvoi perlu menuruni bukit sebelum membelok ke kanan jalan tersebut. Ketika itulah kenderaan kembalik tersebut hilang kawalan dan menyebabkan Condor yang ditunda di belakang terkeluar dari landasan tundaan,  seterusnya menyebabkan kembalik gagal untuk membelok dan terus terbabas ke hadapan. LKpl Syahied sedaya upaya menekan brek untuk menghentikan kenderaan dan akhirnya terberhenti dengan hentaman 13 tan dari belakang, Condor menghentam bahagian belakang kokpit. Kesemua krew mengalami kecederaan parah akibat hentaman tersebut.

Konvoi terpaksa dihentikan dan semua anggota terlibat terus mengerumuni kembalik tersebut bagi membantu mangsa. Mangsa-mangsa sempat dikeluarkan dari kenderaan sebelum Allahyarham meninggal dunia di tempat kejadian selepas sempat dibisikkan kalimah syahadah oleh anggota lain manakala Lkpl Syahied dan LKpl Aizuwan pula tidak sedarkan diri dengan kecederaan parah di badan.

Panglima ATM pada masa itu telah mengarahkan lembaga siasatan dilaksanakan bagi mengelakkan tragedi seperti ini berulang lagi. Jenazah Allahyarham juga selamat dihantar pulang ke Malaysia untuk dikebumikan dengan penuh istiadat.

Kini salah seorang anggota dari mangsa kemalangan tersebut, Kpl Aizuwan kembali menyarung uniform celoreng ‘desert’ untuk menyertai misi pengaman PBB di Lubnan bagi siri 850-6. Apabila ditanya perasaan beliau, beliau menyatakan bahawa semuanya adalah ketetapan Tuhan dan kini walaupun masih belum dapat melupakan kejadian tersebut, beliau kekal optimis dan bersemangat untuk melaksanakan tugasan dengan jayanya.

Manakala kenderaan kembalik tersebut telah dijadikan monumen kenangan di Kem Tibnin sebagai memperingati kejadian tersebut. Semoga Allah mencucuri rahmat ke atas roh allahyarham dan menempatkannya di kalangan orang-orang yang soleh.


Virus Rabies Anjing Gila

Virus Rabies disebarkan kepada manusia melalui gigitan haiwan yang mempunyai virus. Cecair saliva haiwan yang mengandungi virus memasuki tubuh manusia melalui luka gigitan. Manusia juga berisiko menerima jangkitan sekiranya saliva haiwan yang mengandungi virus terkena pada bahagian luka terbuka (luka lama, bukan sebab gigitan)

Selepas terkena gigitan, virus ini akan memasuki bahagian otak melalui sistem saraf. Otak dan saraf tunjang akan mengalami bengkak dan cedera (inflamation) kerana virus yang telah tersebar ke dua organ ini dan akan membawa kepada risiko kematian. Jangkitan virus akan menular lebih cepat sekiranya kawasan gigitan ialah tengkuk atau kepala kerana kedudukan yang dekat dengan bahagian otak dan saraf tunjang.

Nama Rabies diambil daripada perkataan Latin yang bermaksud “madness” (berang, ganas, tidak terkawal). Dalam bahasa sanskrit pula disebut rabhas, bermaksud violence atau kekasaran.

Penyakit ini telah direkod oleh Aristotle sekitar 300 tahun sebelum masihi tentang penyakit yang menjangkiti anjing dan binatang lain yang digigit anjing (Yolanda Smith, 2018). Seorang sarjana Rom bernama Celsus juga telah menulis tentang jangkitan virus ini melalui cecair saliva dan gigitan.

Vaksin virus ini ditemui pada tahun 1885 oleh dua orang saintis Perancis bernama Louis Pasteur dan Emile Roux. Pada julai 1885, seorang kanak-kanak berumur sembilan tahun bernama Joseph Meister telah dijangkiti virus ini selepas terkena gigitan anjing. Dua orang saintis tadi telah mengambil langkah berisiko untuk mencuba vaksin yang belum selesai kajian kepada Joseph. Rawatan ini berjaya dan vaksin yang mereka berdua temui berhasil untuk digunakan dalam rawatan (Karen Harris, 2018)

Wabak virus ini telah dikesan di Malaysia sejak tahu 1884, akan tetapi rekod hanya bermula sejak tahun 1924. Kes wabak endemik ini direkod di Seberang Perai ( dahulunya Province of Wellesly) dan di Perak pada tahun 1945.

Pada tahun lepas, seorang lelaki di Sarawak telah meninggal dunia tiga hari selepas dijangkiti virus ini. Anak perempuannya turut digigit tetapi negatif dari jangkitan, dia membasuh kawasan luka sebaik sahaja digigit. Dari tempoh 2017-2019, 19 kematian telah direkodkan di Malaysia (Bernama, 2019).

Virus ini telah mempunyai vaksin untuk mencegah jangkitan. Akan tetapi, Menurut WHO, sekiranya simptom klinikal telah muncul kepada sesorang yang dijangkiti peratus untuk dia sembuh adalah sifar. Lebih kurang 59 ribu kematian direkod saban tahun kerana jangkitan virus ini (CDC Website, 2015)

Anjing yang dijangkiti virus rabies akan menunjukkan perubahan pada tingkah laku normalnya secara tiba-tiba, seperti menggigit tanpa sebarang provokasi. Kelakuan pemakanannya juga akan berubah seperti memakan benda tidak lazim seperti ranting kayu, paku, najis dan sebagainya. Kegelisahan, berlari-lari tanpa sebarang sebab yang jelas. Perubahan pada bunyi salakan menjadi serak/garau atau tidak mampu bersuara. Anjing itu juga akan mengeluarkan cecair saliva secara berlebihan.

Antara simptom jangkitan virus ini pada manusia ialah kesakitan atau kegatalan pada luka gigitan berdasarkan 80 peratus kes yang dilaporkan. Pesakit juga akan mengalami demam, kelesuan, sakit kepala yang berlanjutan sehingga 2 hingga 4 hari (Risalah Rabies KKM).

Pesakit juga akan mengalami hidrofobia iaitu ketakutan terhadap air. Pada peringkat berikutnya, kekejangan pada leher dan tekak apabila hanya dengan melihat air. Tempoh jangkitan penyakit adalah dalam 2 hingga 3 hari, tetapi boleh berlanjutan hingga 5 ke 6 hari atau lebih jika pesakit menerima rawatan intensif.

Virus ini telahpun mempunyai vaksin untuk mencegah penularan. Pengambilan vaksin untuk anjing peliharaan boleh mencegah penyakit ini. Kita juga perlu mengawasi anjing liar yang disekeliling kita sekiranya mempunyai simptom jangkitan.

Jangkitan boleh dielakkan dengan rawatan secepat mungkin selepas terkena gigitan. Kawasan luka juga akan dicuci untuk membunuh virus yang terkandung dalam saliva haiwan itu.

RUJUKAN:

1. Rabies, WHO Website
https://www.who.int/news-room/fact-sheets/detail/rabies

2. Press Release (2015) Every 9 Minutes, Someone in the World Dies of Rabies, CDC Website
https://www.cdc.gov/media/releases/2015/p0928-rabies.html

3. Karen Harris (2018) The Life and Death of Joseph Meister, Hsitory Daily Website.
https://historydaily.org/the-life-and-death-of-joseph-meist…

4. Bamaiyi, Pwaveno. (2015). 2015 Outbreak of Canine Rabies in Malaysia: Review, Analysis and Perspectives. Journal of Veterinary Advances. 5. 1. 10.5455/jva.19691231040000.

5. Bernama (2019) Man bitten by pet puppy dies of rabies in Sarawak, New Straits Times.

6. Yolanda Smith (2018) Rabies History, Life Science Website.
https://www.news-medical.net/health/Rabies-History.aspx

7. Steven Kim (2015) Understanding Rabies, Healthline Website.
https://www.healthline.com/health/rabies


Ziryab: Ahli Muzik, Ahli Astronomi, Pereka Fesyen Dan Gastronomer

Semasa Era Keemasan Islam, dua tempat yang menjadi tumpuan para cendekiawan Islam pada ketika itu ialah Baghdad yang diperintah kerajaan Abbasiyyah dan Andalusia yang ditadbir kerajaan Bani Umayyah.

Dua tempat inilah yang menjadi saksi pelbagai sumbangan yang dibuat mereka dalam pelbagai disiplin ilmu. Di Andalusia, susuk tubuh ini dianggap legenda kerana memberi impak besar terhadap kebudayaan di Semenanjung Iberia yang terus bertahan sehingga ke hari ini. Individu yang dimaksudkan ialah Ziryab.

Ziryab atau nama sebenarnya Abu’l Hassan Ali bin Nafi dikatakan lahir pada tahun 790 Masihi dalam sebuah keluarga mawali (golongan bukan Arab yang beragama Islam) di Mosul, Iraq. Tidak diketahui latar belakang bangsanya berikutan pelbagai dakwaan yang berbeza dari orang Afrika hinggalah Kurdis atau Parsi.

Beliau diberi gelaran Ziryab yang bermaksud hitam atau keemasan (mengikut intepretasi periwayat-periwayat kisahnya). Sejak dari kecil, beliau telah didedahkan kepada pelbagai disiplin ilmu termasuk astronomi, botani, kimia dan muzik. Salah seorang gurunya yang memberi impak besar kepada Ziryab ialah Ishak al-Mawsili.

Menurut satu legenda, Ishak al-Mawsili sentiasa menjadi tamu di istana Khalifah Harun al-Rashid dan menghiburkan para hadirin dengan hiburan berbentuk muzik. Pada satu ketika, beliau membawa Ziryab ke istana dan khalifah merasa tertarik untuk melihat anak muda itu memperagakan bakatnya.

Walaupun pada awalnya keberatan, Ishak membenarkan Ziryab membuat persembahan. Selepas mendapat izin menggunakan alat muzik ciptaannya, beliau menghiburkan hadirin dengan nyanyian dan muzik yang mengasyikkan. Persembahan tersebut mendapat sambutan hebat dalam kalangan hadirin termasuk Harun sendiri.

Namun, ia mengundang rasa kurang senang Ishak terhadap anak muridnya itu. Lalu tidak lama selepas itu, Ziryab diberi pilihan sama ada meninggalkan Baghdad dengan semua perbelanjaan perjalanan ditanggung oleh beliau atau berdepan risiko dihukum m4ti. Ugutan sebegitu bukan kosong kerana reputasi Harun yang tidak akan bertolak ansur dengan pemb3lot seperti yang berlaku ke atas keluarga al-Barmaki. Ziryab bersetuju dengan tawaran itu lalu membawa diri sehingga ke Andalusia.

Tetapi berdasarkan semakan semula semua catatan periwayat biografi Ziryab, sejarawan Carl Davila menyifatkan perkara tersebut tidak berlaku dan sengaja ditambah untuk menonjolkan bakat polymath kelahiran Mosul itu. Sebaliknya, Ziryab terus menetap di Baghdad sehingga era pemerintahan dua putera Harun iaitu al-Amin dan al-Ma’mun. Dan tidak mustahil selain Ishak, beliau juga sudah pasti berguru dengan para cendekiawan lain termasuk filsuf Arab terkenal iaitu al-Kindi yang turut mahir dalam bidang muzik.

Davila berpandangan sebab sebenar pemergian Ziryab dari bumi Baghdad ialah tidak mahu mengambil risiko akan status keselamatannya berikutan pernah membuat persembahan di istana semasa pemerintahan al-Amin. Ini berikutan selepas kemangkatan Harun, dua bersaudara itu terlibat dalam kempen p3rang saudara selama beberapa tahun sehingga kejayaan memihak kepada al-Ma’mun. Ziryab tahu seperti mana apa yang berlaku terhadap Jabir ibn Hayyan dan keluarga al-Barmaki, sesiapa saja yang ada kaitan dengan al-Amin pasti akan menjadi sasaran pemerintah baru Abbasiyyah itu.

Selepas meninggalkan Baghdad, beliau berkelana ke Syria dan menetap di situ selama beberapa tahun. Dari Syria, Ziryab mengembara ke Qayrawan, Tunisia yang diperintah pemerintah Aghlabah ketika itu, Ziyadat Allah I. Tetapi beliau tidak kekal lama di Qayrawan berikutan satu insiden membabitkannya dengan baginda.

Pada satu ketika, Ziryab menyanyi sebuah lagu berdasarkan sebuah sajak yang dikarang Antara’, seorang penyajak berdarah campuran Arab yang terkenal pada zaman pra-Islam Arab. Apabila Ziyadat Allah I mendengar lagu tersebut, baginda merasa amat tersinggung dan melihat Ziryab sengaja menghinanya (walaupun tiada niat berbuat demikian) berikutan baginda sendiri mempunyai darah campuran Arab. Akibatnya, Ziryab dipukul pada bahagian belakang leher dengan cemeti dan diberi amaran sekiranya kelibatnya masih ada di Qayrawan dalam tempoh tiga hari, maka beliau akan dihukum m4ti.

Dari situ, barulah beliau berkelana ke Andalusia yang diperintah Dinasti Umayyah menerusi Abdul Rahman II selepas mendapat jemputan daripada ayahandanya, al-Hakam I. Satu legenda yang timbul dari Andalusia seperti dipetik oleh Ibnu al-Qutiyya menceritakan pada satu ketika, beliau menghiburkan Abdul Rahman II dengan sebuah lagu yang menghiburkan. Sebaik selesai, baginda menitahkan Ziryab dibayar sebanyak 30,000 dinar dari perbendaharaan negara. Bagaimanapun, perintah tersebut dibantah penjaga perbendaharaan yang menyifatkan wang tersebut seharusnya digunakan untuk kebajikan rakyat.

Jika baginda masih hendak berbuat demikian, maka 30,000 dinar itu harus datang daripada harta Abdul Rahman II sendiri. Ziryab lantas berkata, “Apa jenis ketaatan ini?” Tetapi baginda memuji sikap penjaga perbendaharaan itu dan mengeluarkan 30,000 dinar dari harta baginda sebagai bayaran kepada Ziryab.

Kisah ini menurut Ibnu al-Qutiyya sebagai teladan kepada para pemerintah dalam soal pengurusan kewangan negara. Tetapi ia turut mendedahkan bahawa legenda kebudayaan Arab ini juga tidak lari dari membuat kesilapan.

Yang pasti, Ziryab kemudiannya dibayar 200 dinar emas sebagai penghibur istana dan turut diberi pelbagai kelebihan sekaligus membolehkannya memberi banyak sumbangan dalam pelbagai disiplin ilmu.

Dalam bidang muzik misalnya, beliau bertanggungjawab memperkenalkan sejenis alat muzik yang dipanggil lut atau kecapi di Andalusia dan Eropah. Tidak mustahil, alat muzik ini yang dikatakan digunakan dalam cerita legenda persembahan yang memukau Harun al-Rashid dan membuatkan Ishak naik berang. Ziryab dan al-Kindi dikatakan turut bertanggungjawab menambah tali bes kelima dan menggantikan plektrum kayu dengan tulang bulu pelepah burung helang.

Beliau juga merupakan orang pertama yang memperkenalkan konservatori di Andalusia. Konservatori ialah sebuah sekolah seni di mana pelajarnya dilatih dalam pelbagai bidang kesenian muzik. Dalam kes Ziryab, beliau melatih para pelajarnya dalam bidang muzik termasuk komposisi lagu dan nyanyian harmoni.

Beliau turut memberi input dalam bidang muzik dengan menyusun semula teori muzik, memberi kebebasan dari segi parameter metrik dan irama lagu serta menghasilkan ekspresi baru lagu seperti zajal, mwashah dan nawbah. Menurut salah seorang periwayat Ziryab iaitu al-Maqqari, polymath kelahiran Mosul itu mengetahui lebih seribu lagu dengan sebahagian daripadanya dikarang oleh Ptolemy.

Ziryab juga dikatakan bertanggungjawab mempengaruhi unsur fesyen dan gaya hidup penduduk Andalusia ketika itu. Dalam bidang fesyen misalnya, beliau mencadangkan pakaian yang dipakai mestilah mengikut musim dan cuaca. Contohnya untuk pakaian musim sejuk, pakaian tersebut hendaklah berwarna gelap dan lebih tebal dari segi bahan pakaiannya. Ini bagi membolehkan si pemakai terus kekal panas dan selesa walaupun semasa musim sejuk.

Dari segi pemakanan dan peralatan makanan, tidak ramai tahu impak yang dibawanya sehingga hari ini. Ziryab merupakan orang yang bertanggungjawab memperkenalkan konsep pembuka selera (appetizer), makanan utama (main menu) dan pencuci mulut (dessert). Untuk pembuka selera, beliau mencadangkan makanan bersifat ringan seperti sup, makanan utama terdiri daripada menu daging, ikan dan hidangan yang lebih berat.

Manakala untuk pencuci mulut, Ziryab mencadangkan makanan yang bersifat manis seperti buah-buahan atau kuih-muih dengan kacang sebagai snek. Input yang dibawanya merevolusikan bagaimana chef mengatur masakan mereka dan orang ramai makan makanan mereka.

Ziryab juga merupakan orang pertama yang mengetahui kewujudan sayur asparagus sebagai makanan yang bukan saja boleh dimakan tetapi enak. Beliau juga bertanggungjawab menggantikan penggunaan gelas emas dengan gelas kaca atau kristal sekaligus membuka ruang kepada kewujudan kilang kaca di Andalusia.

Dari segi kebersihan pula, Ziryab merupakan orang pertama yang memperkenalkan ciptaan ubat gigi. Walaupun komposisi bahan ubat gigi ciptaannya itu tidak diketahui, tetapi rasanya amat baik. Beliau juga bertanggungjawab memperkenalkan deodoran di Andalusia. Deodoran yang diperkenalkannya boleh menjadikan bau badan jauh lebih baik walaupun semasa musim panas di Andalusia. Selain itu, Ziryab turut memperkenalkan gaya rambut baru yang bersesuaian untuk golongan Adam dan golongan Hawa.

Sebelum kedatangannya di situ, mereka membiarkan rambut mereka tumbuh panjang tanpa diurus. Selepas kehadirannya, beliau menunjukkan potongan rambut yang pendek dan bersih bagi kaum lelaki sementara untuk kaum wanita pula, beliau mengajarkan potongan rambut lurus. Gaya rambut baru ini turut dibantu oleh syampu yang dihasilkan olehnya. Syampu versi Ziryab diperbuat daripada air bunga ros dan garam, sekaligus menjadikan rambut para penggunanya lebih sihat dan berseri-seri. Ziryab meninggal dunia di Cordoba pada tahun 857 semasa berusia 68 tahun.

RUJUKAN:


Harimau Pupus, Seluruh Hutan Malaysia Hancur!

Dalam ekosistem kehidupan, ada sesetengah haiwan ni walau bahaya macam mana pun, ada fungsi yang sangat besar dalam hutan. Kita ambil contoh, burung pipit. Dulu masa zaman Mao Zedong, beliau suruh rakyat China hapuskan burung pipit sebab kuat makan benih padi di bendang. Masalahnya, burung pipit ni walaupun dia kuat makan benih padi, dia pun makan sekali serangga dan haiwan perosak lain.

Hasilnya, bendang padi tu makin senang kena serang haiwan perosak dan China mengalami kebuluran dahsyat sampai setinggi 55 juta orang mati. Sama juga dengan serigala kelabu di Amerika Syarikat, deme pergi bunuh semua serigala kelabu di Taman Yellowstone. Tak lama lepas tu hancur terus taman tu sebab rusa rusa banyak sangat sampai habis anak pokok kena makan.

Burung pipit dan serigala kelabu ni kita panggil dia sebagai spesis teras, sejenis haiwan yang kalau spesis dia mati, hancur terus ekosistem. Benda ni juga terpakai pada harimau kita di semenanjung. Harimau bertindak sebagai pemburu tertinggi (top predator) dan tugas dia ialah memburu haiwan haiwan macam babi dan rusa di hutan.

Jadi bila harimau ni takde, siapa nak kawal haiwan macma babi hutan dan rusa? Rusa bila rumput dah habis, dia akan makan anak anak pokok pulak. Babi hutan pulak suka menyondol pokok untuk makan akar dia. Jadi bila terlalu banyak rusa dan babi di hutan sebab harimau takde untuk buru diorang, maka tragedi di China dan Amerika boleh jadi pada kita. Habis hancur hutan kita semua.

Tapi tu lah, cakap pasal babi hutan kuat menyondol ni, dalam alam manusia pun ada jugaklah, cuma dia sondol suami/isteri orang.


Kamen Rider Ouja Yang Menjengkelkan

“Henshin!” setelah bertukar, Kamen Rider Ouja akan meregangkan lehernya. Asakura Takeshi merupakan seorang penjenayah di dalam siri Kamen Rider Ryuki. Dia antara Kamen Rider era Heisei dalam kategori ‘villain’.

Asakura merupakan seorang yang suka berlawan dan tidak kisah tentang keadaan sekeliling. Malah dia tidak kisah untuk mencederakan dirinya asalkan nafsunya untuk berlawan dapat diisi. Tetapi dia tidak membvnvh sewenang-wenangnya, dia lebih gemar untuk bertukar dan bertarung daripada dia berlawan sebagai seorang manusia biasa.

Kelicikannya membuatkan dia sukar ditangkap oleh pihak polis. Malah dia seorang saja boleh menewaskan pihak polis tanpa menggunakan senjata. Walaupun Goro Yura telah meletakkan perangkap supaya Asakura Takeshi terbvnvh ketika letupan kereta, ia gagal sama sekali.

Sebagai Kamen Rider Ouja, dia tidak kisah untuk bermain taktik kotor sebelum perlawanan di dalam dunia cermin bermula. Ini dibuktikan apabila Asakura memukul lengan Shinji sebelum dia bertukar. Dia tidak menunjukkan sebarang belas kasihan kepada mangsanya. Ouja antara Kamen Rider di dalam siri tersebut yang membvnvh hampir 4 Kamen Rider. Dia juga antara satu-satunya Kamen Rider yang mempunyai ‘contract monster’ yang banyak selain Kamen Rider Imperer.

Ouja mempunyai jumlah pembvnvhan tertinggi dalam kalangan Rider, namun dia gagal membvnvh seterunya iaitu Kitaoka Shuichi (Zolda). Walaupun dia berjaya menewaskan Zolda malangnya Goro Yura pembantu Shuichi yang menggunakan sut Zolda.

Asakura Takeshi lebih gemar bertarung dalam jarak yang dekat. Memandangkan dia seorang yang kidal, Senjata yang sering digunakan adalah Sword Vent.

Kamen Rider yang dibvnvh oleh Ouja:

Melihat personaliti Asakura Takeshi, dia adalah calon yang tepat dalam Rider War, yang direkrut oleh Shiro Kanzaki. Taraf manusia pada mata Asakura Takeshi hanyalah sebagai pemuas nafsu berlawannya, malah sehingga penghujung cerita pun, impiannya hanyalah untuk Rider War tidak akan tamat sampai bila-bila.

Realitinya, kebanyakan manusia akan bersifat berang dan ganas seperti Asakura Takeshi. Dengan percaya bahawa dunia itu tidak adil, dia menyeksa dan menanam penderitaan kepada mangsa supaya mangsanya menerima hukuman yang sama seperti dirinya. Teori umum melihat kehadiran tekanan Asakura Takeshi untuk menjadi seorang penjenayah adalah:

Melalui ketegangan yang dipengaruhi oleh beberapa faktor menyebabkan Asakura Takeshi ingin memperbaiki keadaan dengan caranya sendiri. Jika dia mengeluarkan ketegangan dengan caranya sendiri (berlawan & membvnvh), dia akan melegakan dirinya sendiri.

Seperti yang anda lihat, Kamen Rider Ouja merupakan gambaran kepada realiti semasa bahawa penjenayah tidak semestinya mempunyai motif tersendiri. Kadangkala ia didorong oleh emosi dan keseronokan mangsa diseksa.


Sejarah Hidup Dr Mohammed Morsi

Beberapa
hari lepas, dunia dikejutkan dengan pemergian bekas presiden Mesir, Allahyarham
Dr Mohammed Morsi. Beliau meninggal dunia semasa sedang menghadapi perbicaraan
semula berkenaan tuduhan pengintipan yang dihadapinya. Hasil pemeriksaan pakar
perubatan mendapati Allahyarham meninggal dunia akibat sakit jantung. Dan ini
sudah mencetuskan keributan bukan saja dalam kalangan penyokong dan sekutu
Ikhwanul Muslimin (IM) tetapi juga pertubuhan hak asasi manusia berkenaan
keadaan beliau sebelum ini. Sebelum kita berbicara tentang itu, mari kita
selusuri latar belakang beliau.

Allahyarham
merupakan anak jati Al-Idwah, Mesir dan dilahirkan pada 20 Ogos 1951. Merupakan
anak sulung daripada lima adik-beradik, beliau datang dari keluarga petani yang
miskin. Masih segar dalam ingatannya apabila beliau dibawa ke sekolah dengan
menaiki keldai milik bapanya. Situasi ini yang mendorongnya belajar
bersungguh-sungguh untuk mengubah nasib dirinya dan keluarga. Pada lewat 60-an,
Allahyarham berpindah ke Kaherah dan melanjutkan pelajaran di Universiti
Kaherah di mana pada tahun 1975, beliau berjaya mendapat ijazah dalam bidang
kejuruteraan dengan kepujian. Selain itu, beliau juga pernah berkhidmat bersama
tentera Mesir selama setahun (1975-1976) dalam unit perang kimia.

Selepas
menamatkan khidmat ketenteraan, Allahyarham kembali ke Universiti Kaherah dan
berjaya meraih Masters of Science dalam bidang kejuruteraan metalurgi pada
1978. Berikutan pencapaian cemerlangnya itu, kerajaan Mesir memberi biasiswa
bagi membolehkannya menyambung pengajian di Amerika Syarikat pada tahun 80-an.
Pada tahun yang sama, beliau melangsungkan perkahwinan dengan sepupunya yang
berumur 17 tahun ketika itu, Naglaa Mahmoud dan pasangan ini dikurniakan lima
cahaya mata. Semasa ditemubual dalam satu program, Allahyarham menganggap
perkahwinannya dengan Naglaa merupakan pencapaian terbesar dan terbaik dalam
hidupnya.

Pada
tahun 1982, Allahyarham menamatkan pengajian di University of Southern
California dengan gelaran PhD menerusi tesis ‘High-Temperature Electrical
Conductivity and Defect Structure of Donor-Doped Al2O3’. Dari 1982 hingga 1985,
beliau bekerja di California State University, Northridge dan turut menyumbang
input kepada pembangunan enjin kapal angkasa NASA pada awal tahun 80-an
berikutan kepakarannya dalam bidang kejuruteraan metalurgi. Pada tahun 1985,
beliau kembali ke tanah air dan berkhidmat sebagai profesor di Universiti
Zagazig. Beliau juga berkhidmat sebagai ketua fakulti kejuruteraan di situ dan
terus berbakti sebagai pensyarah hingga 2010.

Jika
ada yang menyangka Allahyarham hanya bergiat dalam bidang politik selepas
revolusi 2011, anda salah. Beliau sebenarnya pernah menjadi ahli parlimen dari
tahun 2000 hingga 2005 sebagai calon bebas memandangkan organisasi yang diwakilinya
ketika itu, IM masih lagi diharamkan oleh kerajaan Hosni Mubarak. Adakalanya,
beliau mendapat pujian kerana kemahiran pengucapan awamnya yang mengesankan.
Misalnya pada tahun 2002, beliau menggunakan parlimen Mesir sebagai pentas
mengecam ketidakcekapan Kaherah mengendalikan kemalangan keretapi yang berlaku
pada tahun berkenaan.

Selepas
kerajaan Mubarak disingkirkan pada tahun 2011 dalam satu revolusi yang menjadi
sebahagian daripada gelombang Arab Spring, satu pilihan raya baru dan
demokratik diadakan bagi memilih presiden baru pasca-Mubarak. Tidak ramai tahu
Allahyarham sebenarnya calon sandaran dan calon utama IM untuk pilihan raya itu
ialah seorang jutawan bernama Khairat al-Shater. Tetapi al-Shater terpaksa
menarik diri berikutan rekod mendapati beliau pernah dipenjarakan semasa era
Mubarak. Justeru, nama Allahyarham dipilih sebagai pengganti dan beliau
berhadapan dengan 13 calon termasuk bekas Perdana Menteri Mesir, Ahmed Shafik,
bekas Setiausaha Liga Arab, Amr Moussa dan bekas figura utama IM, Dr Abdel
Moneim Aboul Fatouh. Di sebalik semua ini, beliau berjaya memenangi pilihan
raya presiden dengan majoriti 51.73% berbanding Shafik yang hanya mendapat
48.27%.

Selepas
dilantik sebagai presiden, Allahyarham berjanji menjadi pemimpin kepada semua
warga Mesir tanpa mengira agama, bangsa atau umur dan menghormati perlembagaan
negara itu. Beliau juga berjanji partinya, Parti Kebebasan dan Keadilan (FJP)
tidak melakukan apa-apa yang dilihat mengancam hak warga Mesir dari umat Islam
hinggalah orang Kristian Koptik. Justeru, ramai berharap polisi yang
diperkenalkan kerajaan teknokrat pimpinannya dan Perdana Menteri ketika itu,
Hesham Qandil dapat menyelesaikan permasalahan yang dihadapi rakyat termasuk
isu tenaga dan bebanan subsidi makanan yang menekan kantung kewangan Mesir.

Tetapi
sejak itu, populariti yang dinikmati Allahyarham, FJP dan IM mula merosot.
Selalunya, sebarang perubahan yang dibuat terutama soal politik, ekonomi dan
sosial haruslah bersifat perlahan-lahan ibarat menarik rambut dalam tepung dan
bukan bersifat drastik. Ini kerana sebarang perubahan yang muncul pasti akan
mengundang tentangan dari pihak-pihak yang berkepentingan dan silap haribulan,
sokongan yang dinikmati juga akan hilang. Dan ini pengajaran pahit yang muncul
daripada polisi-polisi yang diperkenalkan sepanjang setahun pemerintahan beliau
sebelum disingkirkan dalam satu rampasan kuasa yang digerakkan bakal presiden,
Jeneral Abdel Fattah el-Sisi pada tahun 2013.

Sepanjang
setahun itu menyaksikan pelbagai konflik tercetus antara beliau dengan ramai
pihak di Mesir. Pihak tentera misalnya berbulu bila Allahyarham meminta
panglima tentera Mesir, Hussein Tantawi dan ketua staf tentera, Sami Hafez Anan
meletak jawatan di mana kedua-duanya kemudian dilantik sebagai penasihat beliau.
Langkah tersebut dikatakan cubaan kerajaan beliau mendapatkan semula kuasa dari
Majlis Tertinggi Angkatan Tentera (SCAF). Selain itu, pihak tentera juga berang
dengan tindakan Allahyarham yang hadir dan berucap di satu perhimpunan pada 15
Jun 2012 yang seolah-olah membenarkan rakyat Mesir berangkat ke Syria untuk
berjuang membebaskan negara itu dari kawalan rejim Bashar al-Assad. Ini
sekaligus bertentangan dengan pendirian SCAF bahawa mereka hanya akan
mengangkat senjata untuk melindungi sempadan negara itu dari ancaman asing
termasuk kumpulan pengganas. Pilihan ini juga yang mendorong pihak tentera
memilih menyokong kumpulan anti-Allahyarham semasa protes Jun 2013.

Selain
amukan pihak tentera, kerajaan Allahyarham juga kehilangan sokongan para hakim
dan parti-parti utama Mesir lain berkenaan isu pendrafan perlembagaan baru.
Pada November 2012, beliau mengumumkan dekri melindungi hasil kerja
jawatankuasa pendrafan perlembagaan baru yang dianggotai oleh parti-parti utama
Mesir termasuk FJP dari campur tangan badan kehakiman. Dekri ini juga turut
memberi kuasa kepada beliau mengambil apa saja langkah yang dilihat bersesuaian
untuk melindungi revolusi. Dekri ini mendapat kritikan keras institusi
kehakiman, parti-parti politik dan figura politik seperti bekas ketua Agensi
Tenaga Atom Antarabangsa (IAEA), Mohamed ElBaradei. Selain itu, tindakan
jawatankuasa yang didominasi oleh FJP meneruskan usaha mendraf perlembagaan
tanpa penyertaan parti-parti politik lain dilihat memungkiri janji awal
Allahyarham bahawa partinya tidak akan mengenakan nilai-nilai parti terhadap
warga Mesir. Dua tindakan ini membakar amarah warga Mesir yang anti-FJP dan
membawa kepada rampasan kuasa 2013.

Isu
ekonomi juga merupakan satu isu yang tidak seharusnya dipandang enteng. Semasa
setahun berkuasa, Allahyarham memilih mengekalkan sistem subsidi sedia ada
walaupun sedar ia menjejaskan kantung kewangan Mesir. Ini kerana tanpa sokongan
rakyat yang bergantung kepada sistem berkenaan, kerajaan pimpinannya boleh
tumbang. Dan sepanjang lipatan sejarah negara itu, tiada satu presiden pun yang
berani melaksanakan reformasi sistem subsidi kerana bimbang dengan kesan
politik yang datang termasuk Mubarak. Buktinya, subsidi minyak dan gas sahaja
membentuk 6.3% KDNK Mesir, kurang 0.2% berbanding Arab Saudi (6.5%). Sementara
subsidi makanan dan elektrik dicampur dengan subsidi sebelumnya akan membentuk
11% KDNK dan memakan lebih suku daripada perbelanjaan kerajaan pada tahun 2014.
Reformasi subsidi hanya mula digerakkan semasa era pemerintahan pengganti Allahyarham,
el-Sisi. Selain itu, Kaherah juga cuba menarik pelaburan ekonomi baru melalui
rancangan pembangunan hub pembangunan dan ekonomi di Terusan Suez. Walaupun
projek tersebut tidak dapat direalisasikan semasa era pemerintahannya, el-Sisi
meneruskan projek berkenaan pada tahun 2014 selepas disemak semula dan berjaya
disiapkan pada tahun 2015.

Di
sebalik semua ini, Allahyarham tetap komited pada isu-isu kemanusiaan termasuk
isu kemanusiaan rakyat Palestin. Walaupun beliau menyatakan akan menghormati semua
perjanjian yang dimeterai antara Tel Aviv dengan Kaherah, itu tidak
menghalangnya mengecam operasi ganas rejim yang dikenali sebagai Operasi
Tonggak Pertahanan (Operation Pillar of Defence) pada November 2012 dan
menggesa gencatan senjata antara kedua-dua pihak diadakan. Dan ini dicapai
melalui kerjasama Kaherah dan Amerika Syarikat. Dan tidak seperti Mubarak dan
el-Sisi, kerajaan Allahyarham tidak melihat Hamas sebagai musuh dan turut
menghantar Qandil ke Gaza sebagai tanda solidariti kedua-dua negara. Malah
selepas perlantikannya sebagai presiden, beliau turut membenarkan 100,000
pelarian Syria berlindung di Mesir dan mendapat pelbagai bantuan diperlukan.

Namun,
semua ini berakhir pada Jun dan Julai 2013. Punca-punca yang dinyatakan
sebelumnya telah mengakibatkan ramai pihak hilang kepercayaan terhadap beliau
termasuk pihak tentera dan kabinet pentadbirannya sendiri. Pada 3 Julai 2013,
Allahyarham disingkirkan dalam satu rampasan kuasa diketuai el-Sisi dan
digantikan oleh Ketua Hakim Mahkamah Perlembagaan, Adly Mansour. Tetapi
kesahihan rejim baru ini tercalar berikutan pelbagai insiden ganas yang
tercetus antara pihak berkuasa dengan penunjuk perasaan termasuk penyokong IM.
Banyak insiden berlaku termasuk pembunuhan 51 penyokong IM semasa melakukan protes
di ibu pejabat Pengawal Republikan pada Julai 2013 dan pembunuhan beramai-ramai
di Rabaa pada Ogos 2013. Insiden-insiden ini bukan saja mengakibatkan darurat
dan perintah berkurung dikuatkuasakan selama sebulan pada tahun berkenaan
tetapi juga menconteng arang pada imej el-Sisi selama-lamanya.

Selepas
disingkirkan, Allahyarham bersama ramai pemimpin IM berhadapan dengan pelbagai
tuduhan yang bermotifkan politik dendam dari tuduhan pengintipan hinggalah
pembunuhan penunjuk perasaan di hadapan istana presiden. Jika didapati bersalah
dalam banyak tuduhan, beliau berhadapan prospek hukuman mati. Tetapi ini
mengundang kritikan antarabangsa di mana kebanyakan tuduhan tersebut bersifat
serkap jarang dan prosiding mahkamah hanyalah samaran untuk mensahihkan
tindakan keras kerajaan ke atas IM dan para penyokong mereka. Selepas menerima
tekanan antarabangsa, barulah hukuman mati yang dikenakan ke atas Allahyarham
ditarik balik pada tahun 2016. Mahkamah sama turut mengumumkan semua hukuman
yang dikenakan seperti penjara seumur hidup (kes pengintipan) dan hukuman mati
(lari dari penjara) akan disemak semula dan jika perlu, keperluan mengadakan
perbicaraan semula.

Kamar
mahkamah merupakan satu-satunya tempat bagi dunia luar melihat kelibatnya. Jika
beliau di kandang tertuduh, peluang itu digunakan untuk mengecam mahkamah dan
pihak tentera sebagai cubaan mensahihkan rampasan kuasa yang digerakkan. Tidak
ramai tahu, beliau dipenjarakan dalam sel perseorangan 23 jam sehari dan hanya
dibenarkan meluangkan masa sejam di luar. Selain itu, keluarganya menyuarakan
kebimbangan berkenaan keadaan kesihatan Allahyarham kerana beliau menghidap
banyak penyakit seperti tekanan darah tinggi dan diabetis. Beliau juga
dinafikan hak mendapatkan rawatan doktor, bertemu dengan pasukan guaman dan
hanya berkesempatan menemui keluarga sebanyak tiga kali.

Keadaan
penahanan yang menyedihkan ini didedahkan oleh Panel Semakan Penahanan, satu
panel terdiri daripada penggubal undang-undang Britain dan peguam-peguam kanan.
Panel tersebut termasuk Ahli Parlimen Reigate (Parti Konservatif), Crispin
Blunt, Ahli Parlimen Stockton Selatan (Parti Buruh), Paul Williams dan peguam
terkenal, Lord Edward Faulks. Selepas mengambil kira testimoni semua termasuk
keluarga dan sumber sahih berkenaan keadaan kesihatan Allahyarham, mereka
menyimpulkan penahanan tersebut sebagai tidak berperikemanusiaan dan boleh
dianggap sebagai satu bentuk seksaan. Oleh sebab itu, apabila berita kematian
Allahyarham tersebar, salah seorang anggota panel iaitu Blunt berkata, “Kami
bimbang jika Dr Morsi tidak diberi rawatan perubatan segera, kerosakan pada
kesihatannya bersifat kekal dan boleh membawa maut. Dan sedihnya di sini,
pandangan kami akhirnya menjadi kenyataan.” Tidak diketahui di mana lokasi
sebenar jenazah dan lokasi pengebumian beliau berikutan keengganan kerajaan el-Sisi
membenarkan jenazahnya dikebumikan di Sharqiya.

RUJUKAN:

1.
BBC. (2019). Egypt’s ousted president Mohammed Morsi dies during trial. https://www.bbc.com/news/world-middle-east-48668941

2.
BBC. (2019). Mohammed Morsi: A turbulent presidency cut short by the army. https://www.bbc.com/news/world-middle-east-18371427

3.
Michaelson, Ruth. (2019). Mohamed Morsi, ousted president of Egypt, dies in
court. The Guardian. https://www.theguardian.com/world/2019/jun/17/mohamed-morsi-dead-ousted-president-egypt-collapses-after-court-session

4.
Mostyn, Trevor. (2019). Mohamed Morsi obituary. The Guardian. https://www.theguardian.com/world/2019/jun/17/mohamed-morsi-obituary


Kampung “Hantu” Yang Muncul Dari Dasar Tasik

Setiap kali sesebuah empangan atau takungan air yang siap dibina mula beroperasi, mana-mana kawasan petempatan manusia yang terkesan dikosongkan sebelum ia ditenggelami air. Setelah itu, petempatan-petempatan yang tenggelam ini tidak akan disaksikan oleh manusia kecuali apabila kemarau mengurangkan kapasiti air empangan.

Ini mungkin menjelaskan mengapa pelancong dan penduduk tempatan merasa takjub melihat kampung hantu Aceredo yang kali terakhir dilihat pada 1992. Perkampungan lama yang terletak di sempadan Sepanyol-Portugal ini dikosongkan pada 1992 bagi memberi laluan kepada pembinaan takungan air Alto-Lindoso. Pengunjung berpeluang melihat semula Aceredo selepas takungan air itu mempunyai kapasiti 15%.

Bagi seorang pesara dari A Coruna, Maximino Pérez Romero, 65, melihat perkampungan hantu itu menimbulkan perasan sedih dalam dirinya. Bagaikan melihat filem di dunia sebenar, dia melihat ini sebagai senario yang akan dihadapi sekiranya suhu panas yang didorong oleh perubahan iklim tidak dikawal.

Rakaman dron yang diambil di udara menunjukkan keadaan bangunan-bangunan terbiar selepas tenggelam selama 30 tahun. Malah, sebuah pancuran air minuman masih lagi berfungsi dan mengalirkan air daripada saluran paip yang berkarat. Bagi sesiapa yang melihatnya, ibarat melihat jendela tahun 1992 Aceredo sebelum ia dikosongkan dan ditenggelamkan atas nama pembangunan.

Bagi Datuk Bandar Lobios yang turut merangkumi Aceredo, Maria del Carmen Yanez, beliau tahu siapa yang patut dipersalahkan. Memang benar, kekurangan hujan sejak beberapa bulan lepas menyumbang kepada kemerosotan kapasiti air di takungan Alto-Lindoso. Pada masa sama, beliau percaya ia turut disumbang oleh tindakan syarikat pengendali tenaga Portugal EDP yang mengeksploitasi sejumlah besar air daripada takungan berkenaan.

Ini mungkin menjelaskan mengapa Portugal mengarahkan semua enam empangan termasuk Alto-Lindoso untuk mengurangkan penggunaan air pada 1 Februari lepas berikutan situasi kemarau yang melanda ketika ini. EDP dalam satu kenyataan menjelaskan pengurangan kapasiti air di takungan berkenaan berpunca akibat kemarau. Tetapi mereka memberi jaminan pengurusan air di situ cekap dan berada di atas paras minimum seperti ditetapkan kerajaan.

Bukan sekali penduduk tempatan mempersoalkan kelestarian sesebuah takungan/empangan di Sepanyol. Pada tahun lepas, beberapa perkampungan Sepanyol di barat negara itu naik angin dengan perilaku syarikat pengendali tenaga Iberdrola. Ini selepas syarikat itu dikatakan mengambil sejumlah air yang banyak dari tasik kawasan mereka. Selepas tuduhan tersebut timbul, Iberdrola menegaskan mereka mematuhi semua peraturan kerajaan yang ditetapkan.

Berdasarkan data kementerian alam sekitar Sepanyol, peratusan air dalam semua takungan/empangan Sepanyol kini berada pada 44%. Ia berada di bawah paras purata kuantiti air sebanyak 61% yang direkodkan dalam tempoh sedekad lepas. Tetapi ia masih melebihi peratusan paras air yang didaftarkan pada 2018 di mana pada tahun itu, kemarau melanda.

Kemarau di Semenanjung Iberia bukan satu perkara baru yang dihadapi oleh Sepanyol dan Portugal. Tetapi perubahan iklim dijangka memburukkan lagi situasi kemarau yang dihadapi. Untuk tiga bulan terakhir 2021, Sepanyol hanya merekodkan 35% purata hujan daripada purata hujan dari 1981 hingga 2010.

Yang pasti, bagi bekas pekerja pembinaan Jose Alvarez, apabila melihat semula Aceredo, sentimen nostalgia dan realisme dilihat cukup untuk menggambarkan kampung hantu itu. Baginya, ia memang sesuatu yang buruk terutama selepas kampung itu ditenggelamkan untuk pembangunan takungan Alto-Lindoso. Tetapi pada masa sama, kehidupan perlu diteruskan walau seindah mana memori berada di perkampungan itu.

Sepanyol bukan satu-satunya negara yang menyaksikan kemunculan semula kampung hantu. Di United Kingdom, perkampungan hantu Mardale Green ditenggelamkan pada tahun 1930-an bagi mewujudkan kawasan takungan air Haweswater. Tetapi pada tahun lepas, ia kembali muncul selepas takungan air berkenaan berdepan situasi penurunan kapasiti air.

RUJUKAN

Kindred, A. (2022, 19 Februari). Lost ‘ghost village’ rises from lake during drought after being submerged 30 years ago. Daily Mirror.

Reuters. (2022, 11 Februari). Ghost village emerges in Spain as drought empties reservoir. The Guardian.

Reuters. (2022, 16 Februari). A ghost village emerges from the cracked earth as drought empties Spanish reservoir. CNN.

Sumber gambar: Miguel Vidal/Reuters


Letusan Udara Kosmik Punca Kejatuhan Tamadun Red Indian

Penemuan pelbagai elemen mineral yang jarang dijumpai di Lembah Sungai Ohio sebenarnya petunjuk kepada satu insiden pada masa lalu. Insiden ini bertanggungjawab membawa kepada kemerosotan orang asli Hopewell di Amerika Utara kira-kira 1,500 tahun lalu.

Pasukan penyelidik dari Universiti Cincinnati telah menemui bukti letupan udara kosmik di 11 buah tempat yang pernah dihuni oleh orang Hopewell. Orang Hopewell merupakan kelompok orang asli yang membina peradaban di petempatan sepanjang sungai-sungai di timur laut dan barat tengah Eastern Woodlands kira-kira 2,000 tahun lalu.

Menerusi kajian terbaru mereka yang diterbitkan dalam jurnal Scientific Report, elemen-elemen besi yang jarang seperti platinum dan iridium serta fragmen batu meteor yang dipanggil palasit di 11 tapak Hopewell yang dinyatakan. Mereka turut menemui lapisan arang di tapak-tapak sama – ini menunjukkan berlakunya letusan haba yang tinggi di tapak-tapak berkenaan.

Bagi penulis kajian Profesor Richard Tankersley, platinum hanya ditemui di kawasan-kawasan yang pernah dilanda letusan gunung berapi. Tetapi mengikut sejarah kawasan berkenaan, ia tidak pernah dilanda fenomena itu. Lantas, ia membuka kepada satu lagi fenomena iaitu letupan udara yang terhasil akibat pergeseran meteor atau komet dengan atmosfera bumi sebelum melantun kembali ke angkasa lepas.

Berdasarkan kajian mereka, letusan udara ini mengakibatkan kebakaran hutan seluas 23,800 km persegi antara tahun 252 hingga 383 Masihi. Menariknya, ini merupakan tempoh sama cendekiawan-cendekiawan China era Three Kingdoms merekodkan insiden 60 komet berhampiran bumi.

Pada awalnya, orang Hopewell terselamat daripada letusan udara yang dinyatakan. Tetapi selepas kebakaran hutan yang memusnahkan banyak hasil tanaman mereka, ia membawa kepada keruntuhan peradaban mereka. Kisah sebegini pasti direkodkan oleh puak-puak orang asli berdarah Hopewell seperti Iroquois, Miami dan Shawnee.

Orang Miami menggambarkan seekor ular tedung bertanduk yang terbang di angkasa dan menjatuhkan batu dari langit sebelum jatuh ke dalam sungai. Manakala orang Shawnee pula menggambarkan insiden tersebut sebagai harimau kumbang langit yang berupaya mengoyak hutan.

Kejadian sebegini sememangnya jarang tetapi beberapa kali direkodkan dalam sejarah. Di Tall el-Hammam, Jordan, pengkaji arkeologi menemui bukti letusan udara yang berlaku kira-kira 3,600 tahun lalu.

RUJUKAN

Hale, T. (2022, 3 Februari). Cosmic Catastrophe Led To Downfall Of A Native American Culture 1,500 Years Ago. IFLScience.


Mengapa Wanita Lebih Beremosi Berbanding Lelaki?

Sebelum kita bermula, ‘beremosi’ yang dimaksudkan di sini adalah sedang mengalami perasaan. Tak kira perasaan apa pun. Marah, suka, sedih, gembira dan lain-lain. Bukannya bermaksud melenting tak tentu pasal saja. Melenting tak tentu pasal adalah sebahagian daripada beremosi.

Kajian ke atas kecerdasan intelek antara lelaki dan wanita tidak dinafikan secara umum adalah sama dan setaraf. Tetapi berbeza pula daripada segi kecerdasan emosinya.

TalentSmart telah melakukan ujian ke atas kecerdasan emosi lebih daripada sejuta orang dan mereka mendapati kecerdasan emosi wanita lebih tinggi berbanding lelaki.

Secara statistiknya, wanita dapat gunakan kemahiran beremosi untuk kelebihan mereka sendiri. Kadangkala tak juga.

Mereka lakukan ujian ke atas empat sudut utama iaitu kesedaran diri, pengurusan diri, kesedaran sosial dan pengurusan dalam hubungan.

Kesedaran diri

Kesedaran diri adalah bagaimana kekuatan seseorang dalam memahami emosi mereka dan bagaimana seseorang dapat memahami kecenderungan pada dirinya untuk berinteraksi dengan situasi dan manusia lain.

Kesedaran diri ini adalah satu-satunya kecerdesan emosi yang lelaki dan wanita mempunyai markah yang sama. Orang selalu kata, lelaki tak beremosi sangat dalam suatu sitausi.

Maksudnya, orang selalu ingat, lelaki ini rasional saja sepanjang masa. Tak juga. Mereka fikir juga emosi mereka apabila berhadapan dengan sesuatu.

Pengurusan diri

Pengurusan diri ini bermaksud apa yang kita buat apabila kita beremosi. Emosi ini kita tak ada butang buka/tutup. Kalau ia datang, kita tak boleh biarkan emosi itu lenyap begitu saja. Maka, kawalan ke atas emosi itu adalah sebuah pengurusan diri.

Kawalan tersebut adalah menyalurkan emosi ke atas perbuatan dan tingkah laku.

Ini adalah satu-satunya faktor dan ciri yang lelaki dapat kalahkan wanita dalam menguruskan emosi. Dalam kes ini, lelaki selalunya sangat kuat mengawal emosi mereka.

Ini adalah sebab kenapa lelaki selalu dilabel sebagai manusia yang rasional, bukan kerana mereka tak beremosi, tapi mereka dapat mengawal emosi mereka.

Kesedaran sosial

Kesedaran sosial adalah bagaimana kefahaman terhadap emosi orang lain. Kemahiran memahami ini selalu melibatkan bahasa tubuh badan dan perkataan yang digunakan.

Ini adalah ciri dan sifat yang wanita dapat kalahkan lelaki. Ini adalah kemahiran yang selalunya wanita latih sejak kecilnya yang mana lelaki tak buat.

Betul ataupun salah, wanita selalunya cuba untuk menjaga perasaan orang lain.

Sebab itu kita selalu kata perempuan ini suka kias-kias dan sebagainya. Dan lelaki pula suka cara terus tanpa lapik tanpa memikirkan perasaan orang lain, yang penting mesej sampai.

Itulah, kadangkala lelaki sukar untuk memahami wanita kalau wanita tak cakap terus (direct).

Pengurusan dalam hubungan

Faktor keempat ini adalah puncak dalam kecerdasan emosi, iaitu bagaimana kita gunakan semua jenis kesedaran yang aku sebut tadi dalam membina hubungan yang baik dengan orang lain.

Interaksi kita terhadap situasi ataupun dengan orang lain tidak akan efektif kalau kita tak dapat memahami emosi kita sendiri dan memahami emosi orang lain, serta mengawal emosi tersebut.

Wanita dapat markah lebih sikit dalam hal ini disebabkan oleh keupayaan mereka dalam kesedaran sosial.

Sumber: www.talentsmart.com


El Cid: Pahlawan Kristian Yang Berkhidmat Bawah Kerajaan Andalusia

El Cid atau nama sebenarnya Rodrigo Diaz de Vivar adalah pahlawan kerajaan Castile dan jeneral p3rang ketika Sepanyol berada dalam fasa pertengahan Eropah. Nama El Cid sebenarnya gelaran yang diberikan oleh orang Muslim Berber (orang Kristian Eropah memanggil mereka sebagai Moor) yang bermaksud ‘Tuan’, berkemungkinan nama yang dipendekkan dari nama Al-Sayyid.

Manakala orang Kristian Sepanyol memanggil El Cid sebagai El Campeador. El Campeador adalah nama dari bahasa Sepanyol Lama yang bermaksud ‘penguasa p3rang’. Beliau sebenarnya terkenal dengan kidmatnya kepada kerajaan Castile yang berpaksikan ajaran Kristian dan kerajaan Andalusia yang berpaksikan agama Islam. Setelah kematian beliau, namanya sentiasa disebut oleh warga Sepanyol kini kerana beliau dipandang sebagai wira nasionalisme Sepanyol.

Apa yang menariknya tentang sosok tubuh pahlawan Kristian ini sehingga beliau disegani bangsanya terutamanya generasi terkini? Mari kita meneroka kisah pahlawan ini.

Asal-Usul dan Zaman Berkhidmat Kepada Kerajaan Castile

El Cid lahir sebagai Rodrigo pada 1043 di kota Vivar yang dikenali sebagai Castilelona de Bivar, kota kecil yang berada 10 kilometer dari utara ibu kota kerajaan Castile iaitu Burgos. Bapanya iaitu Diego Laínez adalah seorang warga diraja, birokrat, dan tentera berkuda yang pernah berp3rang atas nama Castile. Manakala ibunya adalah seorang bangsawan. Maka, hidup Rodrigo ketika muda adalah anak lelaki dari golongan bangsawan dan diraja yang penuh dengan kehidupan elitis.

Masuk ke alam remaja, Rodrigo diserap masuk sebagai tentera Castile. Kerajaan Castile pada ketika itu diperintah oleh Raja Sancho II dan raja inilah raja pertama yang Rodrigo letakkan kesetiannya sebagai pahlawan Castile.

Pada waktu inilah Rodrigo banyak melibatkan diri dalam pep3rangan melawan kerajaan-kerajaan muslim Andalusia atau taifa dan kerajaan Sepanyol Kristian lain untuk membantu raja menyebarkan empayar Castile.

Pada tahun 1057, Rodrigo menjarah kota Zaragoza yang penuh dengan benteng kubu dan akhirnya emir Zaragoza bernama Al-Muqtadir menjadikan taifanya sebagai naungan raja Sancho. Rodrigo dan bala tentera Castile juga terlibat dalam p3rang Graus dengan membantu tentera Zaragoza mempertahankan kota Graus dari serangan tentera Aragon yang diketuai oleh adik lelaki raja Aragon, Ramiro I.

Mengikut lagenda,Rodrigo telah membvnuh seorang tentera berkuda Aragon yang terbaik semasa pertarungan antara mereka berdua. Dengan kalahnya tentera terbaik Aragon, Rodrigo mendapat gelaran terhormat oleh kalangan tentera Castile, iaitu ‘Campeador’.

Konflik p3rang Castile-Aragon akhirnya tamat apabila raja Ferdinand telah mangkat. Ini memudahkan Sancho meluaskan jajahannya dengan menguasai kerajaan kota León dan Galicia, seterusnya menguasai taifa Zamora dan Badajoz. Kejayaan demi kejayaan Castile ini hasil usaha Rodrigo yang mahir mengatur strategi pep3rangan.

Konflik Sancho-Alfonso Demi Takhta Castile

Kerajaan León yang Sacho kuasai telah dia berikan mandat kepada adiknya iaitu Alfonso VI untuk memerintah kerajaan itu. Tetapi Alfonso secara diam-diam tidak puas hati dengan apa yang abangnya berikan. Dia mahukan takhta Castile dan merancang untuk menggulingkan Sancho. Tapi rancangannya diketahui oleh Sancho dan pada tahun 1072, baginda mengarahkan Rodrigo untuk pergi ke León dan membawa Alfonso secara damai ke Castile, agar Sancho membincangkan secara aman dengan adiknya.

Namun cara pendamaian ini hanya sia-sia saja. Sancho telah dibvnuh secara senyap oleh pembunh yang tidak diketahui. Takhta Castile yang kosong perlu diisi segera namun Sancho tidak meninggalkan waris kerana baginda tidak mempunyai anak mahupun isteri. Maka, Alfonso yang kebetulan berada dalam istana Castile sajalah layak mengambil takhta tersebut kerana dialah satu-satunya mempunyai pertalian darah dengan Sancho. Alfonso akhirnya menjadi raja bagi kedua-dua kota Castile dan León.

Namun, terdapat pandangan popular akan pembvnuhan mendiang raja Castile itu. Dikatakan bahawa Alfonso telah lama merancang untuk membvnuh abangnya secara senyap setibanya baginda ke Castile. Rodrigo juga dikatakan memaksa Alfonso mengangkat sumpah secara umum.

Menurut kisah epic El-Cid, El-Cid bersama para bangsawan Castile dan para ‘pembantu angkat sumpah’ memaksa Alfonso mengangkat sumpah di hadapan gereja Santa Gadea di Burgos, mahukan pengakuan Alfonso bahawa dia tidak terlibat dalam konspirasi pembvnuhan Sancho. Dari sumber ini, ramai warga Sepanyol percaya bahawa kisah ini benar namun sejarahwan masih mencari-cari akan kebenarannya.

Namun apa yang pasti adalah Rodrigo harus mengalihkan kesetiaannya kepada raja Alfonso dan berkhidmat kembali sebagai jeneral p3rang Castile demi kerajaan tercinta.

Berkhidmat Di Bawah Alfonso VI

Pada tahun 1079, Rodrigo dihantar oleh raja Alfonso ke taifa Seville untuk bertemu dengan emir Al-Mutamid dengan tujuan mengumpul cukai bernama Parias. Parias adalah cukai yang perlu kerajaan-kerajaan Andalusia berikan kepada kerajaan Kristian Sepanyol setelah berpecahnya empayar Umayyah, untuk mendapatkan perlindungan dan sumber ketenteraan.

Rodrigo juga terlibat dalam p3rang Cabra, di mana beliau bersama tentera Castile membantu Seville menyerang akan kemaraan tentera Granada bersama pembesar Castile bernama García Ordóñez. Pada mulanya, Alfonso menghantar pembesar itu ke Granada untuk memungut Parias tetapi García Ordóñez tiba-tiba membantu Granada menyerang Seville.

Alfonso yang melihat tindakan pembesarnya itu mahu menambah ‘perisa’ lagi dalam pep3rangan bakal berlaku itu. Jadi, baginda menghantar Rodrigo membantu Seville menyekat kemaraan Granada dengan kononnya mengelak perbalahan sesama taifa. Keptusannya, Seville menang dalam p3rang tersebut dan Rodrigo menangkap García Ordóñez bersama ketua-ketua tentera Castile, kemudian mengurung mereka selama 3 hari.

Walaupun Rodrigo banyak memberikan jasa kepada raja Alfonso dari segi pep3rangan dan penaklukan, tapi Alfonso sebenarnya cemburu dengan kepopulariti Rodrigo dalam kalangan rakyat Castile, melebihi rajanya sendiri. Jadi, Alfonso mencari cara untuk melupuskan kepopulariti Rodrigo itu tetapi banyak kali gagal walaupun ada sokongan dari bangsawan Castile yang anti-Rodrigo.

Masuk tahun 1081, kesilapan Rodrigo berlaku sampai Alfonso murka. Taifa Toledo di bawah perlindungan Alfonso memulakan serangan terhadap menempatan warga Kristian di sekitar istana Gormaz. Rodrigo yang mendengar berita itu terus membawa para tenteranya untuk menghentikan tindakan Toledo namun kemaraan Rodrigo tidak mendapat kebenaran dari rajanya.

Selesai menyerang Toledo, emir Alqadir mengadu kepada Alfonso akan tindakan Rodrigo dan mempersoalkan tentang pembayaran Parias untuk peroleh perlindungan. Alfonso begitu mungkar dan sekaligus memberi hukuman dibuang kerajaan kepada Rodrigo. Maka, inilah penamat kesetiaan pahlawan ini kepada raja kota Castile-León.

Hidup dalam Buangan

Rodrigo bersama para tentera yang setia kepadanya terpaksa hidup merayau di luar Castile. Walaupun sedih dengan apa yang berlaku namun Rodrigo tidak mudah berputus asa dan meneruskan misi baru: mencari raja lain sebagai tuan baru.

Destinasi pertama beliau pergi adalah kerajaan Barcelona di timur Sepanyol. Setelah menghadap raja Barcelona bernama Berenguer Ramon II dan menawarkan khidmat beliau, raja itu menolak tawaran tersebut kerana khuatir akan akibatnya jika baginda menerima bekas jeneral p3rang Castile sebagai jeneralnya.

Kemudian Rodrigo pergi ke taifa Zaragoza. Jarangs sebenarnya tentera Kristian pergi ke kerajaan muslim untuk meminta perlindungan atau menawarkan khidmat tetapi Rodrigo tidak mempunyai pilihan selain pasrah akan kehadiran taifa-taifa di selatan Sepanyol.

Tiba ke Zaragoza, Rodrigo terpesona dengan layanan bagi warga muslim sana walaupun kedua-dua pihak mempunyai beza agama. Rodrigo terus menghadap emir Zaragoza bernama Yusuf al-Mu’taman ibn Hud (Al-Mu’taman) dan menawarkan khidmatnya. Al-Mu’taman menerima tawaran tersebut dan Rodrigo menjadi jeneral baru Zaragoza yang memimpin tentera-tentera muslim Afrika Utara dan Arab.

Berkhidmat di Bawah Emir Zaragoza

Al-Mu’taman memberikan gelaran baru kepada Rodrigo iaitu ‘El Cid’. Nama ini adalah nama yang dipendekkan dari nama ‘Al-Sayyid’ yang bermaksud tuan. Maka, nama El Cid melekat dalam diri Rodrigo dan menjadi nama yang disebut-sebut oleh masayarakat sekitarnya.

Pada awal khidmat El Cid iaitu pada tahun 1082, Zaragoza terbahagi kepada dua kuasa: A-Mu’taman yang memerintah kota Zaragoza dan adik lelakinya, Al-Mundhir memerintah kota Lérida dan Tortosa di timur taifa. Al-Mundhir sentiasa memberi tekanan kepada abangnya dengan menghantar bala tentera menggulingkannya dengan bantuan dari Aragon dan Barcelona. Di sini, peranan El Cid menyerlah dengan berjaya menangkis serangan tentera Al-Mundhir dan Aragon, serta menangkap raja Barcelona.

Tahun 1084, p3rang Morella berlaku dan El Cid sekali lagi berjaya mengalahkan tentera Aragon berdekatan Tortosa. Pada tahun yang sama, Castile berp3rang dengan Toledo dan tahun seterusnya berjaya menakluk istana Salamanca, memaksa Toledo menyerah kalah.

Dengan mangkatnya Al-Mu’taman pada 1085 dan digantikan oleh anakanda bernama Al-Mustain, Alfonso VI mempunyai peluang besar untuk menyerang Zaragoza dari Toledo dan telah mempersiapkan tenteranya untuk menyerang pada tahun seterusnya.

Namun Alfonso bakal berhadapan dengan bala yang lebih besar. Tentera Afrika Utara yang diperintah oleh dinasti Almoravid tiba di Sepanyol dan ketua tentera Almoravid bernama Yusuf ibn Tashfin menawarkan bantuan kepada taifa-taifa untuk bertahan dari serangan kerajaan-kerajaan Kristian Sepanyol akan datang.

Kemudian, p3rang Sagrajas berlaku dengan bermulanya serangan tentera Castile-León dan Aragon dari Toledo. Pada 23 Oktober 1086, tentera Almoravid yang bergabung dengan taifa Badajoz, Malaga, Granada, Seville, dan Zaragoza berjaya mengalahkan tentera-tentera Kristian itu.

Dengan kekalahan teruk Castile-León di bawah Alfonso VI, baginda memanggil semula El Cid untuk berkhidmat kembali dan pulang ke Castile. Tidak pasti sama ada El Cid kembali berkhidmat kepada Alfonso atau tidak namun apa yang pasti beliau menetap sekejap saja di Castile sehingga musim panas 1807. Keluarnya El Cid dari Castile, beliau tidak mahu libatkan diri lagi dalam konflik p3rang Castile-Almoravid dan memulakan misi baharu: pergi ke taifa Valencia

El Cid Menjadi Raja Valencia

Taifa Valencia ketika itu di bawah pengaruh Barcelona dan El Cid perlu hapuskan pengaruh tersebut. Pada bulan Mei 1090, El Cid bersama gabungan tentera Kristian-Muslim berjaya mengalahkan tentera Barcelona dan menangkap sekali lagi Berenguer Ramon II dalam p3rang Tébar.

Raja itu dibebaskan semula tetapi salah satu ahli keluarga raja itu harus mengahwini anak perempuan bongsu El Cid bagi mengelak konflik akan datang berlaku. Maka, anak buah Ramon bernama Berenguer Ramon III dijadikan suami kepada anak El CId bernama Maria.

Setelah Valencia jatuh ke dalam tangan El Cid, beliau memohon kepada Alfonso VI untuk memegang Valencia. Alfonso terus meletakkan raja boneka bernama Alqadir sebagai emir Valencia baru. Jadi, Valencia ketika itu menjadi taifa di bawah pengaruh Castile.

Pada musim luruh 1092, Valencia mengalami gelombang pemberontakan di mana terdapat gerakan pemberontak yang diketuai oleh kadi (hakim) bernama Ibn Jahhaf mahu menggulingkan Alqadir. Pemberontakan itu berjaya dengan terbvnuhnya emir Valencia itu di tangan kadi tersebut, kemudian bala tentera Almoravid mudah menakluki Valencia.

El Cid yang mendengar khabar tersebut mula mengerahkan bala tentera gabungan Muslim-Kristian untuk menyerang Valencia bagi menamatkan kekuasaan Almoravid. Serangan El Cid itu bertahan selama setahun lebih dan Almoravid sukar untuk mematahkan serangan-serangan tanpa henti oleh bala tentera El Cid.

Pada bulan Mei 1094, Ibn Jahhaf menyerah kalah kerana tidak tahan lagi akan pep3rangan yang tiada manfaat ini. Penyerahan ini diikuti oleh Almoravid pada 15 Jun 1094 kerana atas rayuan rakyat Valencia untuk tamatkan pep3rangan ini. El Cid yang menang pep3rangan ini terus masuk ke dalam Valencia dan mengisytiharkan dirinya sebagai raja baru.

Namun begitu, untuk memastikan pengisytiharaannya diterima rakyat Valencia, beliau harus mementerai perjanjian damai dengan Ibn Jahhaf supaya rakyat percaya bahawa pemberontakannya telah dimaafkan. Selesai perjanjian, El Cid secara diam-diam mengarahkan tenteranya menangkap bekas kadi itu kemudian dihukum bakar hidup-hidup.

El Cid menjadi raja Valencia yang sah yang tidak terikat dengan Castile dan juga memegang jawatan baru iaitu ketua majistret kepada warga Muslim dan Kristian bagi memastikan bahawa dirinya sebagai penjaga keharmonian kedua-dua masyarakat yang berbeza agama.

Akhir Hidup El Cid

El Cid memerintah Valencia sehingga mangkat pada usia 55 tahun, iaitu pada tahun 1099. El Cid tidak mahu sesiapa dari keturunannya mengambil takhta Valencia kerana kedua-dua puterinya berkahwin dengan raja dari kerajaan Kristian lain. Jika salah satu cucunya mengambil takhta Valencia, pasti wujud konflik perebutan kuasa. Ini yang merisaukan El Cid.

Selepas kemangkatannya, Valencia sekali lagi diserang oleh tentera Almoravid dan Alfonso VI segera masuk campujr untuk menghalang invasi itu. Namun campur tangannya tidak mampu merampas kembali Valencia. Apa yang Alfoso lakukan hanya mengarahkan tentera untuk menghantar rakyat keluar Valencia dan membakar kota tersebut. Keluarga El Cid juga ikut sama keluar.

Pada 5 May 1102, tentera Almoravid berjaya menakluk Valencia dan kekal di bawah pemerintahan kaum Muslim Berber sehingga 1238. Mayat El Cid dibawa ke Castile dan dikubur berdekatan gereja San Pedro de Cardeña, Burgos.

Kisah lagenda ini terus terkubur sehinggalah pada abad ke-12 Masihi, El Cid dikenang sebagai hero nasionalis Castile, kemudian terkenal sebagai hero Sepanyol melalui puisi bertajuk ‘The Song of the Cid’ dan drama teater bertajuk ‘Le Cid’ ciptaan Pierre Corneille yang dipersembahkan pada 1637. Dari sumber dunia Islam, catatan El Cid menakluk Valencia telah direkodkan oleh sejarahwan Arab bernama Ibn Alqamah.

RUJUKAN:

Simon Barton and Richard Fletcher. The world of El Cid, Chronicles of the Spanish reconquest. Manchester: University Press, 2000

Henry Edwards Watts. “The Story of El Cid (1026–1099)” in The Christian Recovery of Spain: The Story of Spain from the Moorish Conquest to the Fall of Granada (711–1492 AD). New York: Putnam, 1894. 71–91.

Biography of El Cid: Life Aad Facts. Camino del Cid. Retrieved from 11 January 2021. https://en.caminodelcid.org/cid-history-legend/cid-history/

Russel, P, E. El Cid. Britannica. Retrieved from 11 January 2021. https://www.britannica.com/biography/El-Cid-Castilian-military-leader


Al-Mukhadramun: Sezaman Dan Beriman, Tapi Tidak Pernah Bertemu Rasulullah

Alhamdulillah, syukur pada Tuhan, kita masih lagi diberi kesempatan untuk terus bernafas memasuki dekad kedua millennium kedua dalam kalender Masihi (kalender Gregorian) ini. Mengikut kalender Hijrah pula, kita berada dalam pertengahan tahun 1441. Hanya tinggal beberapa bulan sahaja lagi kita akan menghampiri bulan Ramadan.

Artikel penulis yang pertama pada tahun ini ialah menyentuh perbincangan berkenaan golongan al-Mukhadramun, suatu kelompok generasi umat Nabi Muhammad S.A.W yang jarang kita ketahui secara umumnya. Al-Mukhadram mempunyai pengertian berbeza dalam bidang ilmu rijal hadith dan kesusasteraan Arab.

Dalam bidang ilmu rijal hadith, mereka adalah golongan manusia yang sezaman dan beriman dengan Nabi Muhammad S.A.W tetapi mereka bukan dalam kelompok para sahabat dan mereka juga bukan golongan para tabi’in (golongan yang sezaman dan berguru dengan para sahabat nabi). Ini kerana sungguhpun mereka hidup sezaman dengan baginda, beriman dengan baginda melalui dakwah para sahabat, tetapi mereka tidak pernah bertemu dengan baginda sepanjang hayat mereka.

Para ulama meletakkan golongan al-Mukhadramun dalam suatu kelompok dan tingkatan yang berlainan dengan para sahabat dan para tabi’in terutamanya dalam bidang periwayatan ilmu rijal hadith. Kedudukan mereka adalah “bawah” sedikit daripada para sahabat, tetapi “atas” sedikit daripada para tabi’in besar (Kibar at-Tabi’in). Walau bagaimanapun, secara umumnya para ulama yang menggolongkan mereka dalam kelompok tabi’in besar. Ini kerana syarat utama seseorang individu itu boleh dikategorikan sebagai sahabat Rasulullah S.A.W ialah individu tersebut mesti seorang muslim, meninggal dunia dalam keadaan Islam dan pernah bersemuka secara langsung dengan baginda ketika hayat baginda.

Dua orang mukhadram yang masyhur dalam sirah Rasulullah S.A.W ialah an-Najasyi iaitu Raja Habsyah dan Uwais al-Qarni. Sebenarnya terdapat ramai golongan mukhadramun yang dikelompokkan oleh para ulama, sehingga jumlah mereka mencecah seramai 40 orang. Bahkan dalam sesetengah perbahasan para ulama, bilangan mereka mencapai hampir 90 orang.

Ahli hadith dan ahli bahasa berbeza pandangan berkenaan golongan al-Mukhadramun. Bagi ahli hadith, al-Mukhadramun secara umumnya ialah muslim yang hidup pada zaman Jahiliyyah dan selepas kerasulan Rasulullah SAW tetapi mereka tidak pernah melihat baginda. Bagi ahli bahasa pula, al-Mukhadramun ialah mereka yang hidup pada zaman Jahiliyyah dan ketika hayat Rasulullah SAW, tidak kiralah mereka itu sahabat ataupun bukan. Dalam bidang kesusasteraan Arab pula, al-Mukhadramun merujuk pada para penyair Arab yang sebelum keislamannya lagi pada zaman Jahiliyyah adalah seorang penyair dan kekal aktif sebagai seorang penyair selepas keislaman mereka. Sebagai contoh dua orang sahabat Rasulullah S.A.W yang bernama Hassan bin Tsabit dan Ka’ab bin Zuhayr R.A. Mereka berdua menyebarkan dakwah melalui syair-syair mereka setelah keislaman mereka.

Artikel ini membincangkan golongan Mukhadramun dari sudut pandang ahli hadith. Antara individu yang dikategorikan sebagai al-Mukhadramun ialah seperti al-Ahnaf bin Qays, al-Aswad bin Yazid, Abu ‘Amr asy-Syaibani, Abdullah bin Ukaym dan Sa’ad bin Iyas. Ada dalam kalangan mereka yang diketahui perihalnya oleh Rasulullah S.A.W melalui perkhabaran wahyu seperti Uwais al-Qarni.

Uwais bin ‘Amir al-Qarni berasal dari Yaman dan merupakan seorang anak yang begitu soleh menjaga ibunya yang lanjut usia. Rasulullah S.A.W bersabda kepada sahabatnya supaya mereka meminta supaya Uwais mendokan keampunan mereka kepada Allah S.W.T disebabkan ketaatannya. Atas saranan Rasulullah S.A.W tersebut, Umar ibn al-Khattab R.A sendiri bertemu dengan Uwais dan meminta supaya didoakan beliau. Uwais tidak pernah ke Madinah bertemu Rasulullah S.A.W kerana begitu taat menjaga ibunya di kampung halamannya. Beliau syahid terkorban dalam Peperangan Siffin ketika zaman pemerintahan Ali bin Abi Talib R.A.

An-Najasyi atau nama sebenarnya ialah As-hamah bin Abjar adalah seorang Raja yang memerintah Habsyah, sebuah negeri yang pada masa kini terletak di negara Ethiopia. Baginda adalah seorang raja yang pertama memeluk Islam pada zaman Rasulullah S.A.W melalui para sahabat Rasulullah S.A.W yang berhijrah ke sana ketika kaum Musyrikin Makkah melaksanakan usaha pemulauan terhadap kaum Muslimin dan ahli keluarga baginda. Sebelumnya, an-Najasyi adalah seorang penganut agama Nasrani (Kristian). Atas perlindungan baginda, kaum muslimin yang memohon bantuan perlindungan daripada kerajaan baginda dilindungi daripada buruan kaum musyrikin Makkah yang mengejar mereka. Apabila Rasulullah S.A.W mengetahui akan kemangkatan baginda, Rasulullah S.A.W melaksanakan solat jenazah ghaib terhadapnya.

Terdapat seorang lagi daripada golongan Mukhadram yang mempunyai kisah yang menarik iaitu Imam Abu Muslim Abdullah bin Thuwab al-Khaulani. Beliau berasal dari Yaman, tetapi menetap di Syam. Beliau memeluk Islam ketika hayat Rasulullah SAW dan mempelajari Islam daripada ramai para sahabat. Hajat beliau untuk menemui baginda di Madinah tidak kesampaian kerana ketika tiba di Madinah, baginda telahpun wafat. Kisah menarik beliau diceritakan dalam Kitab Bustanul ‘Arifin karangan Imam Nawawi. Kisahnya begini:

Ketika hayat Rasulullah SAW lagi, telah munculnya beberapa orang yang mendakwa diri mereka sebagai seorang rasul yang diutuskan Tuhan. Antara kisah nabi palsu pada zaman baginda ialah kisah Musailamah al-Kazzab. Di Yaman, munculnya seorang nabi palsu bernama al-Aswad ibn Qays al-Insi. Beliau berjaya mempengaruhi ramai orang melalui sihirnya dan mempunyai ramai pengikut. Ketika itu, Abu Muslim telahpun memeluk Islam.

Abu Muslim dipaksa oleh al-Aswad mengakui dirinya adalah seorang rasul dan menafikan kerasulan Rasulullah SAW tetapi beliau berkeras tidak menurutinya. Al-Aswad kemudiannya memerintahkan pengikutnya membuat unggun api yang besar dan marak dan menghukum Abu Muslim dihukum mati dengan dibakar hidup-hidup. Ajaibnya, unggun api yang besar tersebut tidak membakar beliau malah beliau keluar daripada unggun api tersebut dengan selamat. Sama seperti mukjizat Nabi Ibrahim AS. Akhirnya beliau dihalau keluar dari Yaman dan menuju ke Madinah.

Berita karamah tersebut tersebar dengan cepat dan meluas sehingga sampai ke pengetahuan ‘Umar ibn al-Khattab dan Abu Bakar as-Siddiq RA. Apabila Abu Muslim tiba di Madinah, kedua-dua orang sahabat Rasulullah SAW tersebut menyambut beliau dengan gembira apabila mengetahui tentang dirinya.

Salah seorang Mukhadram yang agak kontroversi ialah Abu Ishaq Ka’ab bin Mati’ atau lebih dikenali sebagai Ka’ab al-Ahbar al-Himyari. Pada asalnya, beliau adalah seorang pendeta Yahudi yang amat disegani di Yaman ketika hayat Rasulullah SAW. Beliau memeluk Islam pada zaman pemerintahan Abu Bakar as-Siddiq RA dan merantau ke Madinah pada zaman pemerintahan ‘Umar bin al-Khattab RA. Oleh itu, kebanyakan ulama mengkategorikan belau sebagai golongan tabi’in.

Beliau banyak meriwayatkan kisah-kisah Isra’iliyyat dalam bidang hadith dan tafsir. Walaupun terdapat golongan ulama yang tidak menerima periwayatannya seperti Imam Bukhari dalam kitab sahihnya, tetapi ramai ulama hadith yang lain mengambil riwayat daripadanya yang mereka nilai Ka’ab sebagai seorang tabi’in yang tsiqah (terpecaya) dan ‘adalah (adil). Beliau meninggal dunia dalam usia yang begitu lanjut ketika zaman pemerintahan ‘Uthman bin ‘Affan RA.

Mukhadramun yang lain ialah seperti Suwaid bin Ghaflah yang menetap di Kufah dan tiba di Madinah ketika hari pengebumian Rasulullah SAW. Beliau seorang yang thiqah dan berguru dengan ramai sahabat Rasulullah SAW. Umurnya begitu lanjut kerana beliau hampir sebaya dengan Rasulullah SAW dan meninggal dunia melepasi zaman pemerintahan Mu’awiyah bin Abi Sufyan RA (lebih seabad).

Dalam bidang periwayatan hadith, hadith yang diriwayatkan oleh golongan al-Mukhadramun dikenali sebagai Hadith Mursal, bermaksud hadith yang terputus periwayatannya kepada Rasulullah S.A.W tanpa melalui para sahabat. Ulama berbeza pandangan berkenaan status hadith Mursal. Sebahagian besar ulama hadith dan ulama feqah menolaknya kerana tanpa perantaraan para sahabat, manakala segolongan ulama menerimanya dengan bersyarat sepertimana pandangan empat orang Imam mazhab.

Golongan sahabat, Mukhadramun, tabi’in dan tabi’ tabi’in adalah golongan salafussoleh, iaitu golongan umat Rasulullah SAW yang terbaik. Ini kerana para sahabat iaitu golongan umat Rasulullah SAW yang terbaik dalam kalangan yang terbaik mendapat didikan secara langsung daripada baginda sendiri. Sedangkan golongan mukhadramun dan tabi’in mendapat didikan secara langsung daripada para sahabat, begitu juga golongan tabi’ tabi’in mendapat didikan secara langsung daripada para tabi’in.

Tapi tahukah anda, Rasulullah SAW sendiri pernah bersabda: “Aku ingin bertemu dengan saudara-saudaraku.” Para sahabat baginda bertanya: “Bukankah kami saudara-saudaramu?” Baginda menjawab: “Kamu semua bukan saudara-saudaraku tetapi adalah sahabat-sahabatku, (apa yang aku maksudkan) saudara-saudaraku itu ialah mereka yang beriman kepadaku walaupun mereka tidak pernah melihatku.” (Hadith riwayat Imam Ahmad dalam Musnadnya, yang dilaporkan oleh Anas bin Malik RA). Begitu rindunya baginda terhadap kita umatnya. Kita bagaimana?

Jom kita berselawat:

اللهم صل علی محمد وعلی آل محمد

RUJUKAN:

– Ahmad Musa Ali Soleh (Dr.), “Al-Mukhadramun min al-Muhaddithin wa Hukm Muriwayatihim,” Majallah asy-Syari’ah wa ad-Dirasah al-Islamiyyah, Bil. 14, Sya’aban 1430 H, Ogos 2009, hlm. 110-174.

– Ishak Hj. Sulaiman (Prof. Madya Dr.), “Isra’iliyyat dalam Pengajian Tafsir dan Sunnah, Jurnal Usuluddin, No. 1, Bil. 8, Disember 1998, hlm. 1-12.

– Hassan Sheikh Hussein Osman (Dr.), Ashamah ben Abjar, USA: Colombus, Ohio.

– Mohd. Faiz Othman, “Api Tidak Membakar Imam al-Khaulani,” dalam ruangan Agama, Berita Harian, 3 Oktober 2017, hlm. 83.


Wahai Drama Cinta Dan Novel Melayu…

Kritikan ini sudah saya naikkan sebelum ini. Tapi tidak mengapa, saya akan terus mengkritik. Penegasan awal: saya tidak pernah anti dengan genre-cinta, bahkan aku sangat suka membaca dan menonton genre cinta. Cuma..

Saya cuma ada masalah dengan drama cinta Melayu dalam menggunakan kerjaya sebagai latar kisah cinta hero dan heroin tetapi jalan cerita tidak melibatkan kerjaya tersebut.

Drama Korea adalah contoh terbaik drama cinta berasaskan kerjaya.

Kisah doktor bercinta…

Kisah bomba bercinta…

Kisah tentera bercinta…

Kisah penulis bercinta…

Namun, ia tak pernah membuatkan drama korea tersebut mengabaikan untuk bercerita kisah seorang doktor dan kerjaya merawatnya, kisah seorang bomba dalam misi menyelamatnya, kisah tentera dalam misi mempertahankan negaranya, kisah penulis dalam memikirkan ilham terindah untuk pembacanya.

Dalam seorang doktor bercinta dalam drama cinta Korea, mesti ada satu babak di mana doktor gigih untuk menyelamatkan pesakitnya. Bahkan lebih menarik, dikaitkan babak tersebut dengan kisah cinta mereka.

Di bawah ialah contoh-contoh DRAMA CINTA berasaskan latar kerjaya:

Contoh 1 – Doktor Menyelamatkan Kisah Cintanya: Doktor terpaksa membedah si kekasihnya yang kemalangan. Belahan jiwanya harus diselamatkan. Bbaak tersebut digambarkan setepat mungkin Jargon-jargon perubatan yang tepat, teknik perubatan yang efisyen yang hampir tepat, dan bagaimana cara doktor bekerja dengan pun turut tepat untuk menepati nilai realistik dalam karya tersebut.

Contoh 2 – Kisah Bomba Jatuh Cinta: Seorang bomba sedang berusaha untuk menyelamatkan sebuah bangunan yang sedang terbakar. Namun, tanpa diketahui bahawa seorang bomba itu bakal jatuh cinta dalam misi menyelamatnya. Ada seorang gadis yang sedang terperangkap di tingkat 16 bangunan tersebut.

Lantas drama cinta tersebut pun bermula dengan digambarkan dengan tepat seorang bomba bekerja dengan SOP yang tidak lari dari realiti. Lalu babak terus begerak menggambarkan seorang bomba tersebut meredah bangunan tersebut, dengan langkah-langkah keselamatan yang telah tertulis dalam manual operasi menyelamat seorang bomba.

Akhirnya, selepas meredah segala marabahaya, yang hampir meragut nyawanya, maka si bomba telah berjaya sampai ke tingkat-16 yang sedang dijilat api. Si heroin, yang bakal jadi kisah cinta sejatinya sedang menunggu. Tanpa disedari, cinta pun terputik antara mereka.

Contoh 3 – Kisah Tentera Bercinta: Kononnya seorang tentera ini ditugaskan untuk menjadi tentera pengaman di lokasi yang terpencil. Namun, kerinduannya terhadap tanah air sedikit terubat apabila dia jatuh cinta dengan penduduk tempatan disitu, atau komrad tentera wanitanya.

Kisah cinta mereka dalam sekitar misi tentera menjalankan amanahnya. Kalau dibuat kisah cinta si tentera dengan penduduk tempatan, mungkin bikin plot twist bahawa rupa-rupanya si gadis anak villain yang jadi punca kenapa mereka terpaksa jadi tentera pengaman disitu.

Kalau antara komrad berbeza jantina, bikin kisah di mana si tentera mengalami konflik mengimbangkan kerjaya tentera dan cinta, atau betapa seorang tentera yang dilatih sebagai mesin pembunuh, akhirnya menjadi janggal dalam soal selembut dan seindah cinta. Dia cuba memikat si gadis, namun si gadis sendiri kekok untuk memberi respon. Tetapi jangan lari daripada jalan cerita hidup seorang tentera.

Ya, mungkin peminat drama dan novel cinta Melayu berhujah, kalau begitu bikin sahajalah drama genre kerjaya. Kalau mahu dimasukkan babak di atas, kata mereka ia bukan lagi genre cinta lagi.

Kata saya, saya tidaklah suruh letakkan 100 peratus jalan cerita dengan babak medik sahaja untuk kisah seorang doktor. Ia sudah jadi drama perubatan. Kalau kisah tentera dan bomba dipenuhi dek babak menyelamat dan menembak, ia sudah jadi thriller atau aksi.

Tetapi yang saya tuntut ialah realiti semasa dipersembahkan juga. Seperti mana drama genre cinta Korea yang menjadikan watak utamanya dengan beberapa kerjaya di atas, ia juga merupakan sebuah drama cinta. Kerana 70 peratus jalan cerita tetap kisah cinta antara mereka. Hanya lingkungan 30 peratus sahaja kisah kerjaya mereka.

Tetapi kalau tidak mampu, mengapalah mahu dibuat jalan ceritanya “KAPTEN MUKHRIZ ITU KEKASIHKU” atau
“ABAM BOMBA ITU BUAH HATI AKU” atau “DOKTOR MEDIK DOKTOR CINTA” (tajuk ialah contoh) kalau tidak mahu meneroka kisah hidup kerjaya tersebut dengan teliti dan tepat kalau jalan cerita yang dipaparkan ialah kisah cinta pelajar kolej atau universiti dan tidak mengambarkan realiti kisah cinta seorang doktor, bomba dan tentera?

Atau (maafkan saya), nama doktor, bomba dan kapten (tentera) adalah sekadar untuk memenuhi fetish sang penulis dan pembaca diluar sana bukanlah dengan tujuan menyampaikan ilmu, memberi nilai positif kepada pembaca harian?

Ya, memang sukar. Kajian harus dilakukan dengan jitu. Perlu berjumpa dengan seorang doktor, tentera dan bomba meneroka kisah hidup mereka. Perlu merujuk jurnal-jurnal medik kalau mahu bikin sebuah kisah cinta seorang doktor, sekurang-kurangnya untuk gambarkan babak pembedahan mereka.

Perlu juga membaca operasi-operasi silam yang pernah dilakukan oleh bomba sebagai rujukan sop mereka. Manual menyelamat bomba boleh diminta di balai bomba yang berdekatan. Untuk kerjaya seorang tentera, tanyalah pada tentera atau penulis majalah tentera yang aktif di facebook untuk gambarkan realiti jelas kehidupan mereka.

Kalau tidak mampu, maka jangan bermimpi untuk menulis kisah-kisah cinta mereka berkerjaya di negara kita. Anda penulis ialah seorang pencatat sejarah tamadun negara anda. Jangan memandang rendah kerjaya pencatat secara tidak langsung ini, sehinggakan mencemarkan dengan semua kesilapan cliche yang dibahaskan di alam maya.

Kata Imam Ghazali:

“Kalau kamu bukan anak raja dan engkau bukan anak ulama besar, maka jadilah penulis.”

Jadilah seorang penulis yang hebat, sehingga ia masih dipandang kerjaya kedua termulia selepas ulama.

P.S: Teguran ini bukan mengatakan bahawa seluruh drama dan novel cinta di Malaysia sedemikian. Saya tahu ada novel dan drama cinta di Malaysia mencapai kualiti yang seperti mana saya bahaskan dalam artikel ini.

Terima kasih.


King – Lelaki Yang Mengalahkan Saitama

Bagi yang pernah tonton anime atau baca komik One Punch Man, pastinya anda kenal dengan lelaki ini.

Dengar sahaja nama dia, musuh akan mengelak untuk melawan dia. Riak wajahnya yang mengerunkan sudah cukup untuk membuatkan musuh lari lintang pukang. Tiga kesan calar yang memanjang pada mata sebelah kanannya sebagai bukti pertarungan lalu menambah rencah kegerunan pada musuh-musuh.

King hanya berdiri tegak dihadapan musuh dan mengeluarkan aura mengancam kepada musuhnya.

Apabila King bersedia untuk bertempur, satu bunyi detakan kuat akan kedengaran. Ianya diberi nama King Engine. Khabar angin mengatakan bunyi itu mampu mengegarkan bumi. Dan pastinya, musuh yang terdengar bunyi itu akan lari lintang pukang ketakutan.

Salah seorang hero yang tidak kurang hebat dalam siri anime ni, Atomic Samurai pernah cuba nak bertarung dengan dia ni. Pengakhiran perlawanan itu ialah Atomic Samurai mengakui kehebatan King.

*dari komik, anime belum ada lagi pertarungan ni.

Sebenarnya, lelaki ni tak kuat mana pun. Dia langsung tak pernah bertarung.

Bunyi detakan yang kedengaran semasa dia berhadapan dengan musuh ialah bunyi degupan jantungnya yang sedang ketakutan. Kadar degupan jantung semasa manusia ketakutan atau perasaan berdebar-debar sama seperti selepas bersenam, 100-120 degupan seminit.

Aku suka dia ni, walaupun dia sedang ketakutan berhadapan musuh. Dia sentiasa berjaya mengawal keadaan dan berfikiran rasional. Dia masih mampu mengawal pernafasan dan aliran darah tubuh membuatkan degupan jantungnya kedengaran dalam ritma yang stabil. Penampilannya dengan reaksi wajah dan renungan tajam masih mampu dikekalkan dalam situasi itu.

Walaupun kadang-kadang dia cuma bernasib baik.

Semasa dia bertarung Atomic Samurai, King berdiri bersahaja dihadapannya. Atomic Samurai teragak-agak untuk menyerang kerana memikirkan adakah King sedang memasang merangkap dengan membiarkan setiap inci tubuhnya terbuka untuk serangan.

Akhir pertarungan, King telah menggunakan pedang untuk memotong sebiji epal dan Atomic Samurai mengakui kehebatan King.

*kena tengok sendiri apa yang terjadi semasa King memotong buah epal tu.

Kata seorang pakar dalam bidang kelakuan manusia, Dr. Gail Gross dalam satu artikel, kekal tenang dalam situasi genting mampu menyelamatkan nyawa. Ianya akan membuatkan manusia kekal berfikiran rasional dan menjadi lebih kreatif untuk mencari jalan keluar daripada situasi itu.

Itu lebih baik daripada kita cemas tanpa rasional kerana ianya akan membuatkan manusia gagal mencari jalan keluar daripada situasi genting.

Dengan jantung yang berdegup cepat, oksigen akan berkurangan dalam aliran darah. Menarik nafas secara teratur akan membuatkan paras oksigen dalam aliran darah kembali stabil.

Flight or Fight

Dalam situasi genting bagaimana sekali pun, manusia cuma ada dua pilihan ini. Fikiran yang rasional tanpa emosi berlebihan akan memudahkan manusia untuk membuat pilihan.

Pada tahun 1920, seorang ahli psikologi bernama Walter Cannon menyatakan tentang teori Flight or Fight. Dia mengatakan tubuh manusia mempunyai satu rantaian tindakan yang membantu manusia melepaskan diri daripada keadaan genting.

*jangan pelik kalau orang yang tak pernah marathon tiba-tiba lari laju masa kena kejar anjing.

Dalam situasi genting, jantung akan berdegup lebih cepat dari biasa. Bahagian kulit muka akan tampak lesu kerana kekurangan darah dan oksigen. Degupan jantung yang bertambah membuatkan aliran darah tertumpu pada jantung.

Anak mata manusia akan membesar. Ini adalah tindakan secara refleks kerana semasa kita menghadapi situasi genting, kita akan memandang secara keseluruhan sebagai tanda bersedia. Dan simptom terakhir ialah menggeletar. Otot pada tubuh akan menegang menyebabkan tubuh manusia menggeletar.

Tapi itu semua tidak terjadi pada King. Satu hari dia semasa dia sedang berjalan-jalan. Satu robot telah muncul dihadapannya dan mencabar King. King hanya berdiri tegak dan memancarkan aura ganasnya untuk menggerunkan musuh itu, detakan kuat yang dipanggil King Engine itu juga telah berbunyi menggegar suasana damai petang itu.

King kata tunggu sekejap. Aku nak pergi tandas. Kalau aku berlawan sambil tahan sakit perut nanti aku tak boleh bertarung bersungguh-sungguh.

King adalah satu-satunya orang yang mampu mengalahkan Saitama, tapi masa main video game kat rumah lar. Huhu


Tragedi Pendam Bungkang, Kanowit 1970

SARAWAK Border Scouts pada
asalnya ditubuhkan pada tahun 1964 bagi membantu askar-askar Komanwel di dalam
menangani Konfrantasi Indonesia-Malaysia yang berakhir pada tahun 1966.  Namun begitu kepakaran anak watan Sarawak
yang cemerlang di dalam bertugas di kawasan sempadan seterusnya dilanjutkan
bagi menghadapi ancaman K0munis yang berleluasa selepas itu.

Tatkala Kerajaan Malaysia
menubuhkan Rejang Area Security Command (RASCOM) yang mana ianya berada di
kawasan “hitam” iaitu yang mempunyai banyak ancaman K0munis di Sarawak seperti
Sibu, Kanowit, Sarikei dan lain-lain maka keringat para Sarawak Border Scouts
dituntut untuk menjadi salah satu kekuatan pasukan beruniform RASCOM dibawah
Unit Cawangan Khas.

Di dalam banyak cerita
perjuangan Sarawak Border Scouts ada terselit satu kisah penuh tragis yang
berlaku ke atas sekumpulan anggota Border Scouts yang sedang melakukan tugasan
harian mereka di Kanowit pada tahun 1970. Tanggal 27 Ogos 1970 itu, 16 anggota
border scouts menaiki bot panjang untuk tugasan meronda iaitu satu tugas rutin
yang biasa mereka lakukan bagi mengawal keselamatan penduduk yang mendiami
kawasan di sepanjang Sungai Ngemah, Kanowit.

Di sepanjang perjalanan itu
kesemua mereka telah siaga dengan senjata masing-masing kerana biar ianya
tugasan rutin namun nyawa mereka bagai telor di hujung tanduk. Oleh kerana
masih lagi berada di dalam darurat K0munis maka K0munis boleh sahaja berada di
mana-mana lantas menyerang mereka tanpa mampu dikesan.  Maka begitulah yang terjadi pada hari itu
apabila ketika mereka menghampiri satu kawasan yang dikenali sebagai Pendam
Bungkang di Sungai Ngemah secara tiba-tiba hujan p3luru bertali arus dari
tebingan sungai menghujani bot panjang yang mereka naiki.

Terkesima dengan serangan
hendap itu kesemua 16 anggota Border scouts cuba bertahan dengan berlindung di
sebalik bot panjang mereka. Namun begitu apakan daya walau mereka cuba membalas
serangan dengan segala kudrat yang ada tetap mereka menjadi sasaran yang cukup
mudah.  Pada masa itu Kalabet Nyampun
yang memegang senjata Brent merupakan anggota pertama yang terkena p3luru K0munis
iaitu di bahagian pinggangnya.  T3mbakan
daripada K0munis itu juga menyebabkan beliau terpelanting jatuh ke dalam
sungai.

Melihat rakan-rakannya
sedang menjadi sasaran, Sylvester Dussin Chaong nekad untuk terjun ke dalam
sungai yang beraliran deras namun masih sempat menyambar senapang patah dengan
lapan p3luru yang berada disebelahnya sebelum menerjunkan diri.  Sylvester terpaksa menggunakan segala
kepakaran yang ada sebagai anak kampung yang sudah biasa dengan penghidupan di
sungai untuk mengapungkan diri tanpa mampu dikesan oleh musuh.  Beliau sengaja tidak melepaskan apa-apa t3mbakan
pada masa itu kerana bekalan p3luru senapangnya teramat kurang.

Lain pula ceritanya dengan
Kalabet yang terpelanting jatuh ke dalam sungai apabila beliau tersangkut pada
satu bahagian sungai yang berbatu.  Dalam
kecederaan di pinggang itulah beliau cuba berpapah pada batu-batu yang ada
untuk survival diri.  Dari kejauhan
beliau menyaksikan sendiri bagaimana satu persatu rakan seperjuangannya gugur
dit3mbak oleh K0munis umpama 12 orang anggota border scouts itu sebagai target
ketika latihan papan sasar.  Ada yang
terkulai layu di atas bot panjang dan tidak kurang yang jatuh ke dalam sungai
tanpa nyawa.

Suasana hingar bingar di
Pendam Bungkang dek kerana bunyi p3luru dilepaskan akhirnya senyap
seketika.  K0munis yang bersembunyi di
sebalik tebing di sungai Ngemah sudah tidak melepaskan t3mbakan lagi.  Pada ketika itulah Sylvester yang masih lagi
berada di dalam air memerhati gerak geri K0munis di tebing sungai.  Beliau tiada pilihan hanya mampu menunggu
sehingga K0munis berada di sungai untuk memeriksa hasil kejayaan lantas beliau
akan menyerang dari dalam air namun sangkaan beliau itu meleset sama sekali
kerana K0munis terus beredar pergi dari kawasan serangan.

Inilah satu peristiwa hitam
yang menghiasi ceritera kisah perjuangan Sarawak Border Scouts yang dikenali
sebagai Tragedi Pendam Bungkang, Sungai Ngemah, Kanowit pada tanggal 12 Ogos
1970.  Hanya empat orang yang terselamat
manakala 12 lagi gugur sebagai bunga bangsa mempertahankan Sarawak ibu pertiwi
daripada K0munis durjana.

12 anggota Sarawak Border
Scouts yang gugur itu adalah:

Bagi mengenang jasa dan
kepahlawanan kesemua mereka yang terlibat di dalam peristiwa hitam 27 Ogos 1970
telah didirikan sebuah tugu peringatan yang dikenali sebagai Tugu Pahlawan
Kanowit di Dataran Kubu Emma pada tahun 2016.
Di tugu yang satu-satunya itulah nama 12 orang Sarawak Border Scouts
dicatatkan bersama-sama dengan lima nama anggota Renjer yang terkorban di Song
dan seorang anggota perisikan dari Cawangan Khas Kanowit yang terkorban ketika
menjalankan tugasan di Lukut.

Lest we forget!

-HB-

#kameksayangsarawakbah!

RUJUKAN:


Saintis Jumpa Ikan Zaman Jurrasic Menyerupai Bintang Berkaki Tajam

Bagi yang biasa menonton dokumentari alamiah, pasti merasa takjub melihat hidupan-hidupan marin yang menghuni kawasan dasar laut. Kawasan dasar laut yang gelap dan tidak dapat ditembusi oleh cahaya matahari memaksa hidupan-hidupan ini berevolusi dan mengubah penampilan fizikal mereka. Tetapi bagi satu jenis bintang rapuh ini, penampilan fizikalnya tidak pernah berubah sejak permulaan zaman Jurassic.

Spesies terbaru bintang rapuh ini dijumpai pengkaji marin pada 2011 di puncak Banc Durand. Banc Durand ialah nama sebuah gunung bawah laut di selatan Laut Pasifik yang terletak 120 batu di timur New Caledonia.

Bintang rapuh ini diberi nama saintifik Ophiojura exbodi ini mempunyai lapan lengan lengkap dengan duri, lain dari yang lain jika dibandingkan jenis-jenis bintang rapuh lain. Dan sesiapa yang melihat mulut Ophiojura mempunyai lapan set gigi ta.ja.m persis binatang buas.

Dalam laporan yang diterbitkan dalam jurnal Proceedings of the Royal Society B, kurator kanan Museums Victoria, Australia Tim O’Hara mempunyai teori berkenaan spesies baru bintang rapuh ini. Beliau percaya Ophiojura bukan saja spesies baru tetapi juga merupakan genus dan keluarga baru filum Echinodermata.

O’Hara percaya set gigi ta.ja.m yang dimiliki Ophiojura bertujuan untuk menangkap dan mengo.ya.k mangsanya. Tetapi apa yang lebih menarik perhatian beliau ialah lapan lengan yang dimiliki bintang rapuh itu. Ini kerana kebiasaannya, bintang rapuh mempunyai lima atau enam lengan dan dalam kes yang jarang, 10 lengan. Tetapi yang ini hanya mempunyai lapan lengan, sesuatu yang dianggap istimewa untuk spesies baru bintang rapuh itu.

Bagi mengesahkan kedudukannya sebagai spesies baru bintang rapuh, sampel lengan Ophiojura dihantar kepada rakan pengkaji, Ben Thuy dari Muzium Sejarah Alam Semulajadi Kebangsaan di Luxembourg. Thuy mendapati ia bukan saja spesies baru tetapi spesies purba memandangkan ia mempunyai persamaan dengan beberapa mikrofosil era awal Jurassic yang ditemui di utara Perancis.

O’Hara percaya spesies bintang rapuh ini merupakan spesies yang unik dan terakhir daripada jurai keturunan spesies hidupan purba. Ini menjadikan Ophiojura berkongsi status spesies purba dengan ikan selakant (Coelacanth) dan sejenis reptilia bernama tuatara. Bagaimanapun, disebabkan mereka hanya mempunyai satu spesimen Ophiojura yang ma.ti, ini meninggalkan kedua-duanya dengan lebih banyak soalan daripada jawapan.

Ini kerana masih banyak yang belum diketahui tentang Ophiojura itu. Justeru, O’Hara merancang untuk mengetuai satu lagi ekspedisi penyelidikan untuk mengkaji gunung-gunung bawah laut di Lautan Hindi pada Julai ini. Bagaimanapun, tidak diketahui sama ada mereka berpeluang untuk kembali ke New Caledonia atau tidak. Jika mereka tidak berpeluang berbuat demikian, ini merupakan kali terakhir mereka melihat spesies unik bintang rapuh itu.

RUJUKAN:

Avery, Dan. (2021). Jurassic-era fish – with arms covered in hooks and EIGHT sets of ra.zo.r-sh.ar.p teeth – has been discovered in the deepest parts of the ocean. Daily Mail.


Kenapa Banyak Sangat Nguyen Dekat Vietnam?

Di Amerika, nama paling popular ialah Smith. Di Malaysia pula, nama paling popular ialah Muhammad/Mohammad dan juga Adam. Tetapi di Vietnam, nama Nguyen paling popular. Populariti nama ini dikatakan sehinggakan 40 peratus orang di Vietnam memiliki nama Nguyen. Jadi, apa yang istimewanya nama ini? Kenapa angkanya setinggi ini?

Dalam sejarah, nama Nguyen ini dipercayai datang daripada bahasa Mandarian, Ruan. Mereka yang bernama Nguyen ini dikatakan berhijrah dari Selatan China ke bumi Vietnam pada sekitar 420-528 Masihi. Maksud nama Ruan paling hampir merujuk kepada alat muzik bertali yang dipetik.

Mereka datang dari wilayah seperti Anhui, Guangzhou, dan Zhejiang bagi mengelakkan p3rang yang memang selalu tercetus di wilayah China. Pada ketika inilah keturunan nama Nguyen ini mengadaptasikan budaya dan bahasa Vietnam sebagai sebahagian daripada kehidupan mereka.

Namun, nama Nguyen masih lagi digunakan pada kadar normal sehinggalah pada pemerintahan Dinasti Tran (1225–1400) yang memerintah China. Selepas merampas kekuasaan daripada Dinasti Ly (1009–1225) yang memerintah Vietnam, Tran Thu Do yang memerintah Vietnam bagi pihak raja Dinasti Tran bernama Tran Canh yang masih muda memerintahkan mereka yang memiliki nama Ly supaya menukarkan kepada Nguyen.

Ini bagi memastikan sejarah keluarga Ly yang pernah memerintah Vietnam terhapus, dan tiada siapa yang mengenali Dinasti Ly. Namun, persoalan yang melibatkan kenapa nama Nguyen dipilih sebagai masih misteri. Namun penulis memiliki pendapat peribadinya sendiri. Barangkali kerana asal-usul nama Nguyen itu sendiri daripada China, jadi penukaran kepada nama tidak terlalu pribumi kepada Vietnam dipilih.

Seolah-olah sudah menjadi tradisi. Selepas itu, dinasti yang mengambil alih dinasti selepasnya pula melakukan hal yang sama. Misalnya Dinasti Ho (1400–1407) berjaya mengalahkan Dinasti Tran lalu mengambil alih pula tampuk kekuasaan. Maka Dinasti Ho pula mengarahkan supaya semua keturunan Tran menukarkan nama keluarga kepada Nguyen. Apabila Dinasti Ho pula pada tampuk pemerintahan terakhir, keturunan Dinasti Ho pula menukarkan nama mereka kepada Nguyen bagi mengelakkan dijejaki oleh musuh.

Dan kitaran ini berlanjutan kepada dinasti demi dinasti. Apabila sebuah dinasti pada penghujungnya, secara automatik keturunan-keturunan mereka pun menukarkan nama mereka kepada keluarga Nguyen. Sampailah Dinasti Nguyen (1802-1883). sendiri mengambil alih pemerintahan Vietnam. Pada zaman Dinasti Nguyen inilah sesiapa yang memiliki nama Nguyen akan mendapat keistimewaan daripada pemerintah. Lantas berpusu-pusulah orang menukarkan nama mereka kepada Nguyen.

Perlu juga diketahui bahawa di Vietnam, mereka dari keturunan miskin dan sukar tidak memiliki nama keluarga. Nama keluarga hanya milik mereka dari kelas tinggi dalam masyarakat. Ketika Vietnam berada di bawah jajahan Perancis, kerajaan Perancis ketika itu sedang melakukan bancian dan siasatan ke atas populasi Vietnam.

Namun malangnya, populasi besar masyarakat Vietnam tidak memiliki nama keluarga yang betul menyukarkan siasatan Perancis. Jadi, untuk selesaikan masalah ini, Perancis pun melongokkan semua orang yang tidak bernama ini sebagai keluarga Nguyen.

Nguyen Phuoc atau Nguyen Phuc merupakan nama original, dan berasal dari keturunan pengasas Dinasti Nguyen. Nguyen Ton pula ialah nama para keturunan dari bangsawan pada zaman Dinasti Nguyen, namun tak setaraf Nguyen Phuoc dan Nguyen Phuc. Nama-nama yang lain ialah:

Nguyen Dinh
Nguyen Huu
Nguyen Canh
Nguyen Khac
Nguyen Tien
Nguyen Duc
Nguyen Minh
Nguyen Ngoc
Nguyen Van
Nguyen Quang
Nguyen Xuan

Dan atas beberapa faktor inilah yang membuatkan kenapa hari ini, kenapa nama Nguyen memiliki 40 juta orang pemilik. Ianya adalah jasa sejarah ribuan tahun yang amat panjang, tetapi mengasyikkan. Hari ini, terdapat beberapa nama sub-Nguyen yang memberitahu keturunan mereka.

RUJUKAN:

Len, Phan. (2017). Why is Nguyen Such a Popular Name in Vietnam?. Instrip.

General, Ryan. (2016). Why 40% of Vietnamese People Have ‘Nguyen’ For a Last Name. Netshark.

Powell, Kimberly. (2019). The Meaning and Origin of Nguyen. Thought.Co.